CELEX: 52013PC0813
Language: fi
Date: 2013-11-28
Title: Ehdotus EUROOPAN PARLAMENTIN JA NEUVOSTON DIREKTIIVI julkistamattoman taitotiedon ja liiketoimintatiedon (liikesalaisuuksien) suojaamisesta laittomalta hankinnalta, käytöltä ja julkistamiselta

|
			
		
		
		52013PC0813
		
			Ehdotus EUROOPAN PARLAMENTIN JA NEUVOSTON DIREKTIIVI julkistamattoman taitotiedon ja liiketoimintatiedon (liikesalaisuuksien) suojaamisesta laittomalta hankinnalta, käytöltä ja julkistamiselta /* COM/2013/0813 final - 2013/0402 (COD) */
			
				
		
		
			
			   	PERUSTELUT
1.           EHDOTUKSEN TAUSTA
Eurooppa on vahva tieteen ja innovoinnin
aloilla, joilla sillä on mahdollisuus päästä johtoasemaan maailmassa.
Tieteelliseen laadukkuuteen pyrkiminen ei ole pelkästään tutkijoiden tavoite,
vaan siitä saadaan myös merkittäviä julkisia ja yksityisiä tuottoja. Yleensä
yritykset eivät kuitenkaan toimi EU:ssa sellaisina tutkimuksen ja kehityksen
(T&K) vetureina kuin joissakin tärkeissä kauppakumppanimaissa, erityisesti
Yhdysvalloissa ja Japanissa. Yritysten liian vähäiset T&K-investoinnit
haittaavat uusien tuotteiden, prosessien, palvelujen ja taitotiedon
käyttöönottoa.
Sen vuoksi on suotavaa parantaa innovatiivisen
liiketoiminnan edellytyksiä. Komissio pyrkii osana laajempaa Eurooppa 2020
-strategiaansa luomaan innovaatiounionin, joka suojaa investoimista tietämyskantaan,
vähentää hajanaisuutta, joka lisää kustannuksia, ja luo Euroopasta otollisemman
alueen innovoinnille. Innovaatioille suotuisan ympäristön odotetaan erityisesti
kannustavan yksityistä sektoria lisäämään T&K-investointejaan, koska
tällöin yritykset ja yliopistot tekevät laajempaa yhteistyötä T&K-toiminnan
ja teknologisen kehityksen aloilla myös yli rajojen, innovointi on avointa ja
henkistä omaisuutta arvostetaan enemmän, jolloin tutkimukseen suuntautuneilla
ja innovatiivisilla talouden toimijoilla on paremmat mahdollisuudet saada
riskipääomaa ja rahoitusta. Näiden tavoitteiden saavuttaminen pelkästään kansallisella
tasolla ei riitä, ja kansalliset toimet aiheuttaisivat myös tehotonta päällekkäisyyttä
unionissa.
Kaupankäyntikulut ovat vähentyneet jyrkästi digitaalitaloudessa,
mikä on synnyttänyt uusia yhteistyömuotoja, jotka perustuvat avoimeen
tieteeseen ja avoimeen innovointiin, sekä usein myös uusia liiketoimintamalleja,
jotka antavat mahdollisuuden hyödyntää yhdessä luotua tietämystä. Teollis- ja
tekijänoikeudet ovat kuitenkin olennainen osa innovaatiopolitiikkaa. Ne antavat
innovoijille ja luovan työn tekijöille valmiudet ottaa haltuunsa toimintansa
tulokset, jotka ovat luonteeltaan aineettomia, ja tarjoavat siten tarvittavat
kannustimet investoida uusiin ratkaisuihin, keksintöihin ja taitotietoon.
Teollis- ja tekijänoikeudet suojaavat luovan tai innovoivan toiminnan tuloksia,
mutta niiden soveltamisala on rajallinen.
Tutkimus- ja luomisprosessin aikana tuotetaan
ja kehitetään merkittävää tietoa sekä kerätään vähitellen tietämystä, jonka taloudellinen
arvo on huomattavan suuri mutta jota ei useinkaan voida suojata teollis- ja
tekijänoikeuksilla, vaikka tällaisella tietämyksellä on innovaatiotoiminnan ja
yritysten yleisen kilpailukyvyn kannalta suuri merkitys. Jos henkinen omaisuus
joudutaan salaamaan tällaisten varojen turvaamiseksi ja rahoituksen ja
investointien houkuttelemiseksi, yritykset, laboratoriot, yliopistot sekä
yksittäiset keksijät ja luovan työn tekijät käyttävät yleisintä ja vanhinta
arvokkaan tiedon haltuunottomuotoa: luottamuksellisuutta.
Koska tutkimustyö perustuu aiempaan työhön,
tiedon ja uusien havaintojen jakaminen edistää merkittävästi innovointia.
Joissakin tapauksissa luottamuksellisuus voi innovoijan liiketoimintamallin
mukaan olla välttämätöntä henkisen omaisuuden kehittämiselle, jotta tällaista
omaisuutta voitaisiin käyttää innovointiin ja kilpailukyvyn parantamiseen.
Kaikki teollis- ja tekijänoikeudet perustuvat salaisuuteen. Kirjailijat eivät
paljasta työn alla olevan teoksen juonta (tuleva tekijänoikeus),
autonvalmistajat eivät kierrätä uuden mallin ensimmäisiä luonnoksia (tuleva
malli), yritykset eivät paljasta teknisten kokeidensa alustavia tuloksia
(tuleva patentti), yritykset pitävät tiukasti kiinni uuden merkkituotteen
lanseeraamiseen liittyvistä tiedoista (tuleva tavaramerkki) jne.
Oikeudellisessa terminologiassa tietoja, jotka
pidetään salassa kilpailuetujen säilyttämiseksi, kutsutaan
”liikesalaisuuksiksi”, ”julkistamattomaksi tiedoksi”, ”luottamukselliseksi
yritystiedoksi” tai ”salaiseksi taitotiedoksi”. Elinkeinoelämä ja
yliopistomaailma käyttävät niistä toisinaan muita nimityksiä, kuten ”yksityistä
taitotietoa” tai ”patentoitua teknologiaa”.
Liikesalaisuudet ovat tärkeitä myös muiden
kuin teknologisten innovaatioiden suojaamisessa. Palveluala, jonka osuus EU:n
BKT:stä on noin 70 prosenttia, on erittäin dynaaminen, ja sen dynaamisuus
riippuu innovatiivisen tietämyksen tuottamisesta. Palveluala ei kuitenkaan
tukeudu yhtä laajasti kuin tehdasteollisuus innovaatioihin, jotka liittyvät
teknisiin prosesseihin ja tuotteisiin (ja joilla on patenttisuoja).
Luottamuksellisuutta käytetään tällä EU:n talouden keskeisellä osa-alueella nk.
pehmeiden innovaatioiden luomiseen ja hyödyntämiseen kilpailukyvyn
parantamiseksi. Tämä käsittää teknistä tietämystä kattavampien strategisten
kaupallisten tietojen käytön ja soveltamisen. Näitä ovat tiedot asiakkaista ja
tavarantoimittajista, liiketoimintaprosesseista, liiketoimintasuunnitelmista,
markkinatutkimuksista jne.
Taloustieteilijät ovat yhtä mieltä siitä, että
kaikenkokoiset yritykset arvostavat liikesalaisuuksia vähintään yhtä paljon
kuin muita henkisen omaisuuden muotoja. Liikesalaisuudet ovat erityisen
tärkeitä pienille ja keskisuurille yrityksille (pk-yrityksille) ja uusille
yrityksille, koska näillä ei ole useinkaan erikoistunutta henkilöstöä eikä
riittävää rahoitusta teollis- ja tekijänoikeuksien kehittämiseen,
hallinnoimiseen, valvontaan ja puolustamiseen.
Vaikka liikesalaisuuksia ei ole suojattu
perinteisten teollis- ja tekijänoikeuksien tavoin, ne ovat olennaisia täydentäviä
välineitä 2000-luvun osaamistalouden moottorina toimivan henkisen omaisuuden
haltuunotossa. Liikesalaisuuden haltijalla ei ole yksinoikeuksia
liikesalaisuuden piiriin kuuluviin tietoihin. Taloudellisen tehokkuuden ja
kilpailukyvyn edistämiseksi on kuitenkin perusteltua asettaa rajoituksia liikesalaisuuden
käytölle sellaisissa tapauksissa, joissa kolmas osapuoli on saanut taitotiedon
tai tiedot liikesalaisuuden haltijalta vastoin tämän tahtoa vilpillisin
keinoin. Tuomioistuinten tehtävänä on arvioida tapauskohtaisesti, ovatko
tällaiset rajoitukset tarpeen ja missä määrin niitä tarvitaan.
Tämä merkitsee sitä, että kilpailijat voivat
vapaasti kehittää ja käyttää samoja, samankaltaisia tai vaihtoehtoisia
ratkaisuja, ja niitä olisi myös kannustettava siihen, jotta innovointi olisi
kilpailun kohteena. Kilpailijat eivät saa kuitenkaan petkuttaa, varastaa tai
harhauttaa hankkiakseen muiden kehittämiä luottamuksellisia tietoja.
Samalla kun tietämyksen ja tiedon kehittäminen
ja hallinta vaikuttavat yhä merkittävämmin EU:n talouden toimivuuteen, arvokas
julkistamaton taitotieto ja tieto (liikesalaisuudet) altistuvat yhä useammin
varkauksille, vakoilulle tai muille väärinkäytöksille (muun muassa globalisaation,
ulkoistamisen, pitempien toimitusketjujen sekä tieto- ja viestintätekniikan
lisääntyneen käytön vuoksi). Lisäksi tämä kasvattaa sitä riskiä, että
varastettuja liikesalaisuuksia käytetään kolmansissa maissa sellaisten teollis-
ja tekijänoikeuksia loukkaavien tavaroiden tuottamiseen, jotka kilpailevat
myöhemmin EU:ssa väärinkäytöksen uhrin tuottamien tavaroiden kanssa. Oikeudellinen
kehys, jolla liikesalaisuuksia suojataan niiden laittomalta hankinnalta,
käytöltä tai julkistamiselta, on nykyään niin monitahoinen ja hajanainen, että
se haittaa valtioiden rajat ylittävää T&K-toimintaa ja innovatiivisen
tietämyksen kierrättämistä heikentämällä eurooppalaisten yritysten kykyä torjua
taitotietoonsa kohdistuvat vihamieliset hyökkäykset.
Henkisen omaisuuden infrastruktuurin
optimointi on yksi innovaatiounionin pääperiaatteista. Sen vuoksi komissio
hyväksyi toukokuussa 2011 uuden mittavan strategian henkistä omaisuutta varten
ja sitoutui tutkimaan liikesalaisuuksien suojaamista.[1] Tämä ehdotus on jatkotoimi,
joka perustuu sitoumukseen luoda henkisen omaisuuden sisämarkkinat.
2.           SIDOSRYHMIEN KUULEMINEN JA
VAIKUTUSTEN ARVIOINTI
2.1.        Julkinen kuuleminen
Tämä aloite perustuu sen arvioimiseen, mikä
merkitys liikesalaisuuksilla on yritysten innovaatiotoiminnan ja kilpailukyvyn
kannalta, kuinka laajasti liikesalaisuuksia käytetään, mikä on niiden asema
tietämyksen ja aineettomien hyödykkeiden tuottamisessa ja taloudellisessa
hyödyntämisessä, millainen suhde niillä on teollis- ja tekijänoikeuksiin ja
millainen on niitä koskeva oikeudellinen kehys. Arvioinnissa on käytetty apuna
kahta ulkopuolella teetettyä tutkimusta ja sidosryhmien laajaa kuulemista.
Ensimmäinen tutkimus (joka julkaistiin
tammikuussa 2012) sisältää oikeusvertailun, jossa tarkastellaan liikesalaisuuksien
suojaamista väärinkäytöltä EU:n eri jäsenvaltioissa. Toisessa, toukokuussa 2013
julkaistussa tutkimuksessa arvioitiin liikesalaisuuksien taloudellisia
perusteita ja niiden suojaamista väärinkäytöltä sekä analysoitiin
perusteellisemmin liikesalaisuuksien oikeudellista suojaa eri puolilla EU:ta.
Tutkimus vahvisti, että eri puolilla EU:ta nykyisin tarjottava suoja
liikesalaisuuksien väärinkäyttöä vastaan on hajanainen ja monimuotoinen.
Lisäksi tämänhetkistä suojaa pidettiin yleisesti ottaen vaikeaselkoisena, ja
sen katsottiin aiheuttavan tarpeettomia kustannuksia ja riskejä. Tutkimuksen
mukaan järjestelmä, jolla T&K-toiminnan tulokset voidaan turvata
tehokkaasti, on ennakkoedellytys yritysten harjoittamalle innovoinnille.
Tutkimuksessa pääteltiin myös, että liikesalaisuuksien tehokkaan käytön
tarjoama jousto sopii hyvin yhteen sen kanssa, millä tavalla
innovaatiotoimintaa harjoitetaan nykyisessä liiketoimintaympäristössä.
Tutkimuksessa todettiin, että liikesalaisuuksia koskevan lainsäädännön yhdenmukaistaminen
EU:ssa parantaisi yritysten mahdollisuuksia kehittää, vaihtaa ja käyttää innovatiivista
tietämystä.
Sidosryhmien näkemyksiä kerättiin kolmessa
vaiheessa. Kansalaisyhteiskunnan, teollisuuden, yliopistomaailman ja
viranomaisten edustajat keskustelivat aluksi aiheesta konferenssissa, jonka
komissio järjesti kesäkuussa 2012.
Toisessa vaiheessa käynnistettiin marraskuussa
2012 suoritetun toisen tutkimuksen yhteydessä kyselytutkimus, jossa käsiteltiin
liikesalaisuuksien käyttöä, siihen liittyviä riskejä ja sen oikeudellista
suojaa. Kysely suunnattiin edustavalle otokselle yrityksiä eri puolilla EU:ta.
Mukana oli myös pk-yrityksiä, joiden osuus oli 60 prosenttia otoksesta.
Kyselyyn saatiin yhteensä 537 vastausta. Kaiken kaikkiaan 75 prosenttia
vastaajista piti liikesalaisuuksia strategisesti tärkeinä yrityksen kasvun,
kilpailukyvyn ja innovaatiotoiminnan tulosten kannalta. Kyselyssä ilmeni, että
kymmenen viime vuoden aikana noin joka viides vastaaja oli havainnut vähintään
yhden liikesalaisuuksiensa väärinkäyttöyrityksen EU:ssa. Lisäksi lähes kaksi
viidestä vastaajasta ilmoitti, että liikesalaisuuksien väärinkäytön riski oli
kasvanut saman jakson aikana. Kaksi kolmasosaa vastaajista ilmoitti tukevansa
säädösehdotuksen esittämistä EU:n tasolla.
Kolmannessa vaiheessa, joka alkoi 11.
joulukuuta 2012 ja päättyi 8. maaliskuuta 2013, komission yksiköt järjestivät
avoimen julkisen kuulemisen, jossa keskityttiin tarkastelemaan eri
toimintavaihtoehtoja ja niiden vaikutuksia. Kuulemiseen saatiin 386 vastausta,
joista valtaosa oli yksittäisiltä kansalaisilta (ensisijaisesti yhdestä
jäsenvaltiosta) ja yrityksiltä. Yhteensä 202 vastaajaa katsoi, että EU:n olisi
toteutettava toimia, joilla lujitettaisiin oikeudellista suojaa
liikesalaisuuksien väärinkäyttöä vastaan. Kahden tärkeimmän vastaajaryhmän
(kansalaiset ja yritykset) esittämät näkemykset poikkesivat kuitenkin
toisistaan. Kolme neljästä kansalaisesta katsoi, että liikesalaisuuksien
merkitys T&K-toiminnassa on vähäinen ja että liikesalaisuuksien nykyinen
oikeudellinen suoja on ylimitoitettu. Lisäksi 75 prosenttia kansalaisista piti
EU:n tason toimia tarpeettomina. Vastanneet yritykset pitivät kuitenkin
liikesalaisuuksia erittäin tärkeinä T&K-toiminnan ja kilpailukykynsä
kannalta. Huomattava enemmistö yrityksistä piti nykyistä suojaa heikkona
erityisesti valtioiden rajat ylittävällä tasolla ja katsoi kansallisten
lainsäädäntökehysten välisten erojen aiheuttavan haittoja, kuten kasvattavan
liiketoimintaan liittyviä riskejä jäsenvaltioissa, joissa suoja on heikompi,
vähentävän kannustimia valtioiden rajat ylittävään T&K-toimintaan ja lisäävän
tietoja suojaamiseksi toteutettuihin varotoimenpiteisiin liittyviä
kustannuksia.
2.2.        Vaikutusten arviointi
Vaikutusten arviointi osoitti seuraavat
kansalliset ero liikesalaisuuksien suojassa: liikesalaisuudet ja tilanteet,
joissa niitä pitäisi suojata, määritellään vain harvojen jäsenvaltioiden
lainsäädännössä, aina ei ole mahdollista määrätä oikeudenloukkaajia lopettamaan
rikkominen, perinteiset vahingonkorvausten laskentasäännöt eivät useinkaan
sovellu liikesalaisuuksien väärinkäyttötapauksiin, kaikissa jäsenvaltioissa ei
ole käytettävissä vaihtoehtoisia menetelmiä (esim. niiden maksujen
määrittäminen, jotka olisi jouduttu maksamaan lisenssisopimuksen nojalla) ja
kaikkien jäsenvaltioiden rikosoikeudellisissa säännöissä ei käsitellä
liikesalaisuuksien varastamista. Lisäksi monilla jäsenvaltioilla ei ole
sääntöjä, joiden tarkoituksena olisi liikesalaisuuksien suojaaminen
oikeudenkäyntien aikana, mikä saa liikesalaisuuksien väärinkäytön uhrit
luopumaan korvausten hausta tuomioistuimissa.
Tämä on aiheuttanut kaksi pääongelmaa:
·                        
1) Liian vähäiset kannustimet valtioiden rajat
ylittävään innovaatiotoimintaan: Tehottoman oikeudellisen suojan aiheuttama
liikesalaisuuksien väärinkäytön riski vaikuttaa innovaatiotoiminnan
kannustimiin (myös valtioiden rajat ylittävällä tasolla), koska i)
liikesalaisuuksiin perustuvan innovaatiotoiminnan odotettavissa oleva arvo
alenee ja sen suojaamisesta aiheutuvat kustannukset kasvavat ja ii)
liikesalaisuuksien jakamiseen liittyvä liiketoimintariski kasvaa. Esimerkiksi
40 prosenttia EU:n yrityksistä ei jakaisi liikesalaisuuksia muiden
osapuolten kanssa, koska ne pelkäävät, että kyseiset tiedot eivät pysyisi
salaisina niiden väärinkäytön tai luvattoman julkistamisen vuoksi. Tämä haittaa
innovaatiotoimintaa ja erityisesti tutkimusyhteistyötä ja avointa
innovaatiotoimintaa, jotka edellyttävät arvokkaiden tietojen jakamista useamman
yrityksen ja tutkimuskumppanin kesken.
·                        
2) Liikesalaisuuksiin perustuvat kilpailuedut vaarantuvat
(kilpailukyky heikkenee): Hajanainen oikeudellinen suoja EU:ssa ei takaa
samantasoista suojaa eikä samantasoisia muutoksenhakumahdollisuuksia sisämarkkinoilla,
mikä vaarantaa liikesalaisuuksiin perustuvat kilpailuedut riippumatta siitä,
liittyvätkö ne innovaatiotoimintaan, ja heikentää liikesalaisuuksien
haltijoiden kilpailukykyä. Esimerkiksi Euroopan kemianteollisuus, joka tukeutuu
vahvasti prosessi-innovaatioihin, joiden suojaaminen perustuu liikesalaisuuksiin,
arvioi, että liikesalaisuuden väärinkäyttö voi usein pienentää liikevaihtoa
jopa 30 prosenttia. 
Aloitteen tavoitteena on varmistaa, että
eurooppalaisten yritysten ja tutkimuslaitosten kilpailukyvyllä, joka perustuu
julkistamattomaan taitotietoon ja liiketoimintatietoon (liikesalaisuuksiin), on
riittävä suoja. Lisäksi sen tavoitteena on parantaa innovaatioiden kehittämisen
ja hyödyntämisen sekä tietämyksen siirron edellytyksiä ja puitteita
sisämarkkinoilla. Aloitteella pyritään erityisesti parantamaan liikesalaisuuksien
oikeudellista suojaa väärinkäyttöä vastaan sisämarkkinoilla.
Vaikutusten arvioinnissa tarkasteltiin
seuraavia vaihtoehtoisia tapoja ratkaista ongelmat:
–                        
Säilytetään tilanne ennallaan.
–                        
Tiedotetaan kansallisista toimenpiteistä,
menettelyistä ja oikeussuojakeinoista, joilla voidaan puuttua liikesalaisuuksien
väärinkäyttöön.
–                        
Lähennetään kansallisia yksityisoikeudellisia
säännöksiä, jotka koskevat liikesalaisuuksien väärinkäytön lainvastaisuutta (säännöistä,
jotka koskevat oikeussuojakeinoja ja liikesalaisuuksien luottamuksellisuuden
säilyttämistä oikeudenkäyntien aikana, päätetään kuitenkin kansallisella
tasolla).
–                        
Lähennetään kansallisia yksityisoikeudellisia
oikeussuojakeinoja, joita käytetään liikesalaisuuksien väärinkäyttöä vastaan, sekä
sääntöjä, jotka koskevat liikesalaisuuksien luottamuksellisuuden säilyttämistä
oikeudenkäyntien aikana ja niiden jälkeen (vaihtoehdon 3 lisäksi).
–                        
Lähennetään kansallisia rikoslainsäädäntöjä, myös
rikosoikeudellisia vähimmäisseuraamuksia koskevia sääntöjä, kansallisten
siviililainsäädäntöjen lisäksi (vaihtoehto 4).
Vaikutusten arvioinnissa todettiin, että
vaihtoehto 4 olisi oikeassa suhteessa asetettuihin tavoitteisiin ja edistäisi
parhaiten niiden saavuttamista.
Yksityisoikeudellisten oikeussuojakeinojen
lähentyminen antaisi innovatiivisille yrityksille mahdollisuuden puolustaa
oikeutettuja liikesalaisuuksiaan tehokkaammin koko EU:ssa. Jos
liikesalaisuuksien haltijat voisivat luottaa luottamuksellisuuteen
oikeudenkäynnin aikana, ne olisivat halukkaampia hakemaan oikeudellista suojaa
liikesalaisuuksien väärinkäytöstä mahdollisesti aiheutuvia vahinkoja vastaan.
Lisääntynyt oikeusvarmuus ja lainsäädäntöjen lähentyminen lisäisivät niiden
innovaatioiden arvoa, joita yritykset yrittävät suojata liikesalaisuuksina,
sillä riski liikesalaisuuksien väärinkäytöstä pienenisi. Tämä vaikuttaisi
myönteisesti sisämarkkinoiden toimintaan, sillä yritykset, erityisesti pk-yritykset,
ja tutkijat pystyisivät hyödyntämään paremmin innovatiivisia ideoitaan
tekemällä yhteistyötä parhaiden kumppaneiden kanssa kaikkialla EU:ssa ja
lisäämällä siten omalta osaltaan yksityisen sektorin T&K-investointeja
sisämarkkinoilla. Toteutettujen toimien ei pitäisi rajoittaa kilpailua, koska yksinoikeuksia
ei myönnetä ja koska kuka tahansa kilpailija voi vapaasti hankkia
liikesalaisuuden suojaaman tietämyksen itsenäisesti (myös käänteisen
suunnittelutekniikan avulla). Toimien ei odoteta myöskään vaikuttavan
kielteisesti sellaisen korkeasti koulutetun työvoiman palkkaamiseen ja
liikkuvuuteen sisämarkkinoilla, joka voi saada liikesalaisuuden tietoonsa.
Tämän odotetaan vaikuttavan ajan mittaan myönteisesti EU:n talouden
kilpailukykyyn ja kasvuun. Aloite ei myöskään vaikuta haitallisesti
perusoikeuksiin. Sillä edistetään erityisesti omistusoikeutta ja
elinkeinovapautta. Oikeudenkäyntiasiakirjoihin tutustumisen osalta on otettu
käyttöön suojatoimia, joilla suojataan oikeutta puolustukseen. Aloite sisältää
myös suojatoimia, joilla varmistetaan sananvapauden ja tiedonvälityksen
vapauden noudattaminen.
Aloite on yhdenmukainen kansainvälisten
velvoitteiden (toisin sanoen teollis- ja tekijänoikeuksien kauppaan liittyvistä
näkökohdista tehdyn sopimuksen eli TRIPS-sopimuksen) kanssa. Tärkeimmillä kauppakumppaneilla
on samankaltaista lainsäädäntöä tästä asiasta.
3.           EHDOTUKSEEN LIITTYVÄT
OIKEUDELLISET NÄKÖKOHDAT
Euroopan unionin toiminnasta tehdyn sopimuksen
(SEUT) 114 artiklassa määrätään kansalliset säännökset yhdenmukaistavien EU:n
sääntöjen antamisesta aina, kun se on tarpeen sisämarkkinoiden moitteettoman
toiminnan varmistamiseksi. Ehdotuksen tavoitteena on luoda sisämarkkinoille
riittävät ja samantasoiset muutoksenhakukeinot liikesalaisuuksien väärinkäytön
varalta (ja tarjota samalla riittävät suojakeinot väärinkäytösten
torjumiseksi). Nykyiset kansalliset säännöt tarjoavat EU:ssa epäyhtenäisen
suojan liikesalaisuuksien väärinkäyttöä vastaan, mikä vaarantaa tiedon ja
taitotiedon sisämarkkinoiden moitteettoman toiminnan. Jotta arvokkaan tiedon (kuten
valmistusprosesseja, uusia aineita ja materiaaleja, patentoimatonta teknologiaa
ja liiketoimintaratkaisuja koskevan tiedon) taloudellinen potentiaali
voitaisiin hyödyntää kokonaan, tieto on voitava siirtää luottamuksellisesti,
koska sillä voi olla erilaisia käyttötarkoituksia eri maantieteellisillä
alueilla oleville toimijoille. Tällä tavoin luovan työn tekijät saavat tuloja
ja resurssit voidaan jakaa tehokkaasti. Oikeudellisen kehyksen hajanaisuus
heikentää myös kannustimia valtioiden rajat ylittävään innovaatiotoimintaan,
joka riippuu liikesalaisuutena suojellun tiedon käytöstä, kuten
sijoittautuminen eri jäsenvaltioihin liikesalaisuuksiin perustuvien tavaroiden
tai palveluiden tuotantoa tai markkinointia varten, tavaroiden tai palveluiden
toimittaminen toisessa jäsenvaltiossa sijaitsevalle yritykselle tai tuotannon
ulkoistaminen toisessa jäsenvaltiossa sijaitsevalle yritykselle. Jos
liikesalaisuutta käytetään tällaisessa tilanteessa väärin toisessa maassa,
jossa suoja on heikompi, teollis- tai tekijänoikeutta loukkaavat tavarat voivat
levitä koko markkinoille. Voimassa olevat kansalliset säännöt vähentävät siten
valtioiden rajat ylittävän T&K-verkon ja innovoinnin houkuttelevuutta ja
vaikeuttavat niitä. Ne kasvattavat myös liiketoimintariskiä jäsenvaltioissa,
joissa suoja on heikompi, mikä vaikuttaa kielteisesti koko EU:n talouteen. Tämä
johtuu valtioiden rajat ylittävän kaupan kannustimien heikkenemisestä ja
kyseisistä jäsenvaltioista lähtöisin olevien (tai niiden kautta maahan
tuotujen), teollis- tai tekijänoikeutta loukkaavien tavaroiden leviämisestä
koko sisämarkkinoiden alueelle. Ehdotuksen tarkoituksena on helpottaa rajat
ylittävää T&K-yhteistyötä, sillä selkeän, vakaan ja yhtenäisen suojan
tarjoaminen liikesalaisuuksille väärinkäyttöä vastaan edistää
liikesalaisuuksien ja luottamuksellisen taitotiedon jakamista ja siirtoa
valtiosta toiseen vähentämällä monen eri valtion lainsäädännön noudattamiseen liittyviä
riskejä ja transaktiokustannuksia. Ehdotuksen odotetaan myös parantavan
valtioiden rajat ylittävän kaupankäynnin kannustimia vähentämällä ”vapaamatkustajien”
suunnalta tulevaa epätervettä kilpailua rajat ylittävillä markkinoilla.
Toissijaisuusperiaatteen noudattamisesta
voidaan todeta, että vaikutusten arvioinnissa mainitut ongelmat johtuvat siitä,
että nykyinen sääntelykehys on monitahoinen ja epäyhtenäinen eikä takaa tasapuolisia
toimintaedellytyksiä EU:n yrityksille. Tämä vaikuttaa kielteisesti yritysten ja
koko EU:n kilpailukykyyn. Ongelmien ratkaisemiseksi on olennaisen tärkeää
yhtenäistää jäsenvaltioiden oikeussuojakeinoja. Yhtenäistäminen ei kuitenkaan
onnistu pelkästään jäsenvaltioiden toimin, sillä kokemus on osoittanut, että
edes silloin, kun jäsenvaltiot koordinoivat sääntöjään tietyssä määrin
esimerkiksi TRIPS-sopimuksella, kansallisia sääntöjä ei saada sisällöltään
riittävän yhdenmukaisiksi. Ehdotettu toimi on sen vuoksi toteutettava EU:n
tasolla, jotta sen vaikutukset ulottuisivat koko EU:hun.
4.           TALOUSARVIOVAIKUTUKSET
Ehdotuksella ei ole vaikutuksia Euroopan
unionin talousarvioon. Kaikki toimet, joita ehdotetaan komissiolle tässä
asiakirjassa, ovat johdonmukaisia ja yhteensopivia uuden monivuotisen
rahoituskehyksen (2014–2020) kanssa.
5.           EHDOTUKSEN KUVAUS
5.1.        Yleiset säännökset
Direktiivin I luvussa määritellään
kohde (1 artikla): direktiiviä sovelletaan liikesalaisuuksien laittomaan
hankintaan, julkistamiseen ja käyttöön sekä toimenpiteisiin, menettelyihin ja
oikeussuojakeinoihin, jotka olisi asetettava saataville yksityisoikeudellista
muutoksenhakua varten.
Direktiivin I luvun 2 artiklassa määritellään
keskeiset käsitteet. Liikesalaisuuden määritelmä sisältää kolme osaa: i) tiedon
on oltava luottamuksellista, ii) sillä olisi oltava kaupallista arvoa
luottamuksellisuutensa vuoksi ja iii) liikesalaisuuden haltijan olisi pitänyt
pyrkiä kohtuullisessa määrin pitämään tieto luottamuksellisena. Tämä määritelmä
noudattaa TRIPS-sopimuksessa olevaa julkistamattoman tiedon määritelmää.
Liikesalaisuuden haltijan määritelmän
keskeinen osa on liikesalaisuuteen nähden käytettävän määräysvallan
laillisuuden käsite – jälleen TRIPS-sopimuksen mukaisesti. Siten sillä
varmistetaan, että liikesalaisuuden alkuperäisen haltijan lisäksi myös
lisenssinhaltijat voivat puolustaa liikesalaisuutta.
Teollis- tai tekijänoikeutta loukkaavan
tavaran määritelmä sisältää oikeasuhteisuuden arvioinnin. Tavaroiden, jotka on
suunniteltu tai valmistettu laittomasti tai joita markkinoidaan laittomasti, on
hyödyttävä olennaisessa määrin kyseisestä liikesalaisuudesta, jotta niitä
voitaisiin pitää teollis- tai tekijänoikeutta loukkaavina tavaroina. Tätä
testiä olisi käytettävä harkittaessa toimenpiteitä, jotka vaikuttavat suoraan
oikeudenloukkaajan valmistamiin tai markkinoille tuomiin tavaroihin.
Direktiivin II luvussa vahvistetaan
olosuhteet, joissa liikesalaisuuden hankinta, käyttö ja julkistaminen on
laitonta (3 artikla). Liikesalaisuuden haltija saa samalla oikeuden hakea
direktiivissä säädettyjen toimenpiteiden ja muutoksenhakukeinojen soveltamista.
Keskeinen tekijä arvioitaessa, onko kyse laittomasta toimesta, on
liikesalaisuuden haltijan suostumuksen puuttuminen. Lisäksi 3 artiklassa todetaan,
että jos liikesalaisuutta käyttää kolmas osapuoli, joka ei ole osallistunut
suoraan alkuperäiseen laittomaan hankintaan, käyttöön tai julkistamiseen, myös
tällainen käyttö on laitonta aina, kun kyseisen kolmas osapuoli oli tietoinen
tai sen olisi pitänyt olla tietoinen alkuperäisestä laittomasta toimesta tai
kyseinen toimi annettiin sille tiedoksi. Direktiivin 4 artiklassa täsmennetään
nimenomaisesti, että itsenäinen keksintöjen tekeminen ja käänteinen
suunnittelutekniikka ovat laillisia tiedonhankintatapoja. 
5.2.        Toimenpiteet, menettelyt ja
muutoksenhakukeinot
Direktiivin III luvussa vahvistetaan
toimenpiteet, menettelyt ja muutoksenhakukeinot, jotka olisi asetettava
liikesalaisuuden haltijan saataville siltä varalta, että kolmas osapuoli
hankkii tai julkistaa kyseisen liikesalaisuuden laittomasti tai käyttää sitä
laittomasti.
Kyseisen luvun 1 jaksossa vahvistetaan yleiset
periaatteet, joita sovelletaan yksityisoikeudellisiin täytäntöönpanosäädöksiin
liikesalaisuuksien väärinkäytön estämiseksi ja tukahduttamiseksi. Näitä yleisiä
periaatteita ovat muun muassa tehokkuus, tasapuolisuus ja oikeasuhteisuus (5
artikla) sekä suojakeinot oikeudenkäynteihin liittyvien väärinkäytösten
estämiseksi (6 artikla). Direktiivin 7 artiklassa säädetään vanhentumisajasta.
Direktiivin 8 artiklassa edellytetään, että jäsenvaltiot asettavat
oikeusviranomaisten käyttöön mekanismit sellaisten liikesalaisuuksien
luottamuksellisuuden säilyttämiseksi, jotka on julkistettu tuomioistuimessa
oikeudenkäyntiä varten. Mahdollisia toimenpiteitä ovat muun muassa rajoitusten
asettaminen oikeudelle tutustua osapuolten tai kolmansien osapuolten
toimittamiin asiakirjoihin (kaikkiin asiakirjoihin tai osaan niistä), rajoitusten
asettaminen pääsylle oikeudenkäyntiin ja oikeudelle tutustua
oikeudenkäyntipöytäkirjoihin sekä osapuolten tai kolmansien osapuolten
määrääminen laatimaan ei-luottamukselliset toisinnot asiakirjoista, jotka
sisältävät liikesalaisuuksia, ja laatimaan ei-luottamukselliset toisinnot myös
tuomioistuimen päätöksistä. Näitä toimenpiteitä olisi sovellettava
oikeasuhteisesti, jottei loukattaisi osapuolten oikeutta oikeudenmukaiseen
oikeudenkäyntiin. Luottamuksellisuutta koskevia toimenpiteitä on sovellettava
oikeudenkäynnin aikana ja myös sen jälkeen haettaessa oikeutta tutustua
asiakirjoihin niin kauan kuin kyseiset tiedot ovat liikesalaisuuksia.
III luvun 2 jaksossa säädetään turvaamis- ja
säilyttämistoimenpiteistä, jotka toteutetaan väliaikaisten kieltotuomioiden
muodossa tai asettamalla teollis- tai tekijänoikeutta loukkaavat tavarat
hukkaamiskieltoon (9 artikla). Siinä vahvistetaan myös suojakeinot, joilla
varmistetaan turvaamis- ja säilyttämistoimenpiteiden tasapuolisuus ja
oikeasuhteisuus (10 artikla).
III luvun 3 jaksossa säädetään toimenpiteistä,
jotka voidaan määrätä pääasiaa koskevan päätöksen ohella. Direktiivin 11 artiklassa
säädetään liikesalaisuuden käyttö- tai julkistamiskiellosta, teollis- tai
tekijänoikeutta loukkaavien tavaroiden valmistamista, tarjoamista, markkinoille
saattamista ja käyttöä (tai kyseisissä tarkoituksissa tapahtuvaa teollis- tai
tekijänoikeutta loukkaavien tavaroiden tuontia tai varastointia) koskevasta
kiellosta ja korjaustoimenpiteistä. Korjaustoimenpiteillä muun muassa pyydetään
oikeudenloukkaajaa tuhoamaan tai toimittamaan alkuperäiselle liikesalaisuuden
haltijalle kaikki hallussaan pitämänsä tiedot, jotka koskevat laittomasti
hankittua, käytettyä tai julkistettua liikesalaisuutta. Direktiivin 12
artiklassa vahvistetaan suojakeinot, joilla varmistetaan 11 artiklassa
säädettyjen toimenpiteiden tasapuolisuus ja oikeasuhteisuus.
Vahingonkorvausten myöntämisestä vahingosta,
jonka liikesalaisuuden haltija on kärsinyt liikesalaisuutensa laittoman
hankinnan, käytön tai julkistamisen vuoksi, säädetään 13 artiklassa, jossa
edellytetään kaikkien merkityksellisten tekijöiden, myös vastaajan saaman
perusteettoman voiton, ottamista huomioon. Saataville asetetaan myös
mahdollisuus vahingonkorvausten laskemiseen hypoteettisten lisenssimaksujen
perusteella kuten teollis- ja tekijänoikeuksien loukkausten tapauksessa.
Direktiivin 14 artiklassa toimivaltaisille oikeusviranomaisille
annetaan valtuudet toteuttaa julkistamistoimenpiteitä kantajan pyynnöstä, muun
muassa julkaisemalla pääasiaa koskeva päätös, edellyttäen, ettei
liikesalaisuutta julkisteta, toimenpiteen oikeasuhteisuuden arvioinnin jälkeen.
Direktiivi ei sisällä sääntöjä tuomioistuinten
päätösten täytäntöönpanosta valtioiden rajojen yli, koska tähän kysymykseen
sovelletaan EU:n yleisiä sääntöjä asiasta. Kyseisissä yleisissä säännöissä
sallitaan, että tuomioistuimen päätös, jossa kielletään teollis- tai tekijänoikeutta
loukkaavien tavaroiden tuonti EU:hun, pannaan täytäntöön kaikissa
jäsenvaltioissa.
5.3.        Seuraamukset, raportointi ja
loppusäännökset
Jotta voidaan varmistaa direktiivin tehokas
soveltaminen ja asetettujen tavoitteiden saavuttaminen, IV luvussa
säädetään seuraamuksista, joita määrätään III luvussa säädettyjen
toimenpiteiden laiminlyönnin vuoksi. IV luku sisältää myös seurantaa ja
raportointia koskevat säännökset.
Komissio katsoo selittävistä asiakirjoista
annettujen yhteisten poliittisten lausumien[2]
mukaisesti, ettei saatavilla ole riittäviä perusteita, joilla jäsenvaltioille
voitaisiin esittää virallinen pyyntö esittää selittäviä asiakirjoja, joista käy
ilmi direktiivin osien ja kansallisen lainsäädännön osaksi saattamiseen
tarkoitettujen välineiden vastaavien osien suhde. Tekniseltä kannalta
direktiivi ei ole erityisen monimutkainen väline, sillä se sisältää vain
vähäisen määrän oikeudellisia velvoitteita, jotka edellyttävät saattamista
osaksi kansallista lainsäädäntöä, ja se koskee tarkoin rajattua aihetta, jota
on jo säännelty kansallisella tasolla kohdealaan läheisesti liittyvällä
teollis- ja tekijänoikeuksien alalla. Tämän vuoksi direktiivin saattamisen
osaksi kansallista lainsäädäntöä ei odoteta aiheuttavan vaikeuksia, mikä
helpottanee kansallisen lainsäädännön osaksi saattamisen seurantaa.
2013/0402 (COD)
Ehdotus
EUROOPAN PARLAMENTIN JA NEUVOSTON
DIREKTIIVI
julkistamattoman taitotiedon ja
liiketoimintatiedon (liikesalaisuuksien) suojaamisesta laittomalta hankinnalta,
käytöltä ja julkistamiselta 

(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon[3],
ovat kuulleet Euroopan tietosuojavaltuutettua[4],
noudattavat tavallista lainsäätämisjärjestystä,
sekä katsovat seuraavaa:
(1)       Yritykset ja ei-kaupalliset
tutkimuslaitokset investoivat osaamistalouden valuuttana käytettävien
taitotiedon ja tiedon hankkimiseen, kehittämiseen ja soveltamiseen. Nämä
investoinnit henkisen pääoman tuottamiseen ja soveltamiseen määräävät yritysten
ja tutkimuslaitosten kilpailukyvyn markkinoilla ja siten myös investointien
tuoton, joka on yritysten harjoittaman tutkimus- ja kehitystoiminnan
perimmäinen tarkoitus. Yritykset käyttävät erilaisia keinoja ottaakseen
haltuunsa innovaatiotoimintansa tulokset, kun avoimuus estää niiden tutkimus-
ja innovaatioinvestointien täysipainoisen hyödyntämisen. Yksi näistä keinoista
on virallisten teollis- ja tekijänoikeuksien, kuten patenttien, mallioikeuksien
tai tekijänoikeuksien, käyttö. Toinen keino on kyseisen yhteisön kannalta
arvokkaan mutta vain suppean piirin tunteman tietämyksen käyttöoikeuden
suojaaminen ja tällaisen tietämyksen hyödyntäminen. Taitotiedosta ja
liiketoimintatiedosta, jotka ovat julkistamattomia ja joita on tarkoitus
käsitellä luottamuksellisina, käytetään nimitystä ”liikesalaisuus”.
Kaikenkokoiset yritykset arvostavat liikesalaisuuksia yhtä paljon kuin
patentteja ja muita teollis- ja tekijänoikeuksien muotoja ja käyttävät
luottamuksellisuutta liiketoiminta- ja tutkimusinnovaatiotoiminnan
hallintavälineenä. Luottamuksellisuus kattaa hyvin monenlaisia tietoja
teknisestä tietämyksestä aina kaupallisiin tietoihin, kuten tietoihin
asiakkaista ja toimittajista, liiketoimintasuunnitelmista tai markkinatutkimuksista
ja -strategioista. Liikesalaisuudet suojaavat hyvin monenlaista taitotietoa ja
kaupallista tietoa joko täydennyksenä tai vaihtoehtona teollis- ja
tekijänoikeuksille ja antavat luovan työn tekijöille mahdollisuuden hyötyä
luomistyönsä tuloksista ja innovaatioista. Liikesalaisuudet ovat sen vuoksi
erityisen tärkeitä tutkimus- ja kehitystyön sekä innovatiivisen suorituskyvyn
kannalta.
(2)       Avoin innovointi on tärkeä
viputekijä uuden tietämyksen luonnissa. Se edistää yhdessä luotuun tietämykseen
perustuvien uusien innovatiivisten liiketoimintamallien kehittämistä.
Liikesalaisuuksilla on tärkeä rooli yritysten välisen tietojenvaihdon
suojaamisessa sisämarkkinoilla ja niiden ulkopuolella harjoitettavan tutkimus-
ja kehitystyön ja innovaatiotoiminnan yhteydessä. Tutkimusyhteistyö, myös
valtioiden rajat ylittävä yhteistyö, on erityisen tärkeää yritysten tutkimus-
ja kehitystyön lisäämiseksi sisämarkkinoilla. Avoin innovaatiotoiminta toimii
katalyyttina, jonka avulla kuluttajien tarpeita vastaavat ja yhteiskunnallisten
haasteiden ratkaisemista edistävät uudet ideat löytävät tiensä markkinoille.
Sisämarkkinoilla, joilla tällaista valtioiden rajat ylittävää yhteistoimintaa
haittaavat esteet on supistettu minimiin ja joilla kilpailu on vääristymätöntä,
henkinen luomistyö ja innovaatiotoiminta edistävät investoimista
innovatiivisiin prosesseihin, palveluihin ja tuotteisiin. Henkisen luomistyön
ja innovaatiotoiminnan kannalta otollinen ympäristö on unionissa tärkeässä
asemassa myös työllisyyden kasvun ja talouden kilpailukyvyn parantamisen
kannalta. Vaikka liikesalaisuudet kuuluvat yleisimmin käytettyihin yritysten
henkisen luomistyön ja innovatiivisen taitotiedon suojaamiskeinoihin, voimassa
oleva unionin lainsäädäntökehys tarjoaa niille heikoimman suojan siltä varalta,
että kolmannet osapuolet hankkivat, käyttävät tai julkistavat niitä
laittomasti.
(3)       Innovatiiviset yritykset altistuvat
yhä enemmän joko unionista tai sen ulkopuolelta lähtöisin oleville
epärehellisille käytännöille, kuten varkauksille, luvattomalle kopioinnille,
teollisuusvakoilulle ja luottamuksellisuusvaatimusten rikkomiselle, joiden
tarkoituksena on liikesalaisuuksien väärinkäyttö. Viimeaikainen kehitys, kuten
globalisaatio, ulkoistamisen lisääntyminen, pitemmät toimitusketjut sekä tieto-
ja viestintäteknologian käytön yleistyminen, kasvattaa omalta osaltaan
kyseisiin käytäntöihin liittyviä riskejä. Liikesalaisuuksien laiton hankinta,
käyttö tai julkistaminen vaarantavat liikesalaisuuden laillisen haltijan
mahdollisuuden saada ensimmäisen toimijan etuja käyttämällä
innovaatiotoimintansa tuotoksia. Sellaisten tehokkaiden ja vertailukelpoisten
oikeudellisten keinojen puuttuminen, jotka mahdollistavat liikesalaisuuksien
suojaamisen koko unionissa, heikentää valtioiden rajat ylittävän innovaatiotoiminnan
kannustimia sisämarkkinoilla ja estää liikesalaisuuksien optimaalisen käytön
talouskasvun vauhdittamiseen ja työpaikkojen luomiseen. Tämä laimentaa
innovointi- ja luomisintoa sekä vähentää investointeja, mikä haittaa
sisämarkkinoiden moitteetonta toimintaa ja heikentää näiden markkinoiden
kasvumahdollisuuksia.
(4)       Maailman kauppajärjestössä
toteutetut kansainväliset toimet tämän ongelman ratkaisemiseksi johtivat
teollis- ja tekijänoikeuksien kauppaan liittyviä näkökohtia koskevan sopimuksen
(TRIPS-sopimus) tekemiseen. Sopimus sisältää muun muassa määräyksiä, joiden
tarkoituksena on estää kolmansia osapuolia hankkimasta, käyttämästä tai
julkistamasta liikesalaisuuksia laittomasti. Kyseiset määräykset ovat yhteisiä
kansainvälisiä normeja. Sopimus, joka hyväksyttiin neuvoston päätöksellä
94/800/EY[5],
velvoittaa kaikkia jäsenvaltioita ja myös unionia itseään.
(5)       Sen estämättä, mitä
TRIPS-sopimuksessa määrätään, jäsenvaltioiden lainsäädännöissä on merkittäviä
eroja sellaisissa liikesalaisuuksia suojaavissa säännöksissä, joiden
tarkoituksena on estää muita henkilöitä hankkimasta, käyttämästä tai
julkistamasta liikesalaisuuksia. Esimerkkinä voidaan mainita, etteivät kaikki
jäsenvaltiot ole laatineet liikesalaisuuksien ja/tai liikesalaisuuksien
laittoman hankinnan, käytön tai julkistamisen kansallisia määritelmiä, minkä
vuoksi suojan piiriin ei ole helppo päästä ja suojan laajuus vaihtelee eri
jäsenvaltioissa. Yksityisoikeudelliset muutoksenhakukeinot, joilla voidaan
puuttua liikesalaisuuksien laittomaan hankintaan, käyttöön tai julkistamiseen,
eivät myöskään ole yhdenmukaisia, sillä on jäsenvaltioita, joissa kolmansille
osapuolille, jotka eivät ole liikesalaisuuden laillisen haltijan kilpailijoita,
ei voida antaa lopettamismääräyksiä. Jäsenvaltioiden välillä on eroja myös
sellaisten kolmansien osapuolten kohtelussa, jotka hankkivat liikesalaisuuden
vilpittömässä mielessä mutta saavat myöhemmin liikesalaisuuden käytön
yhteydessä tietoonsa, että kyseinen hankinta perustui toisen osapuolen aiemmin tekemään
luvattomaan hankintaan. 
(6)       Kansalliset säännöt eroavat
myös siinä, voivatko liikesalaisuuden lailliset haltijat pyytää sellaisten
tavaroiden tuhoamista, jotka valmistanut kolmas osapuoli käyttää
liikesalaisuuksia laittomasti, tai pyytää sellaisten asiakirjojen, tiedostojen
tai materiaalien palauttamista tai tuhoamista, jotka sisältävät laittomasti
hankitun tai käytetyn liikesalaisuuden tai joissa hyödynnetään tällaista
liikesalaisuutta. Vahingonkorvausten laskennassa sovellettavissa kansallisissa
säännöissä ei myöskään oteta aina huomioon liikesalaisuuksien aineetonta
luonnetta, mikä vaikeuttaa tosiasiallisten menetettyjen voittojen tai
oikeudenloukkaajan perusteettoman vaurastumisen näyttämistä toteen, koska
kyseisille tiedoille ei voida vahvistaa markkina-arvoa. Vain muutamat
jäsenvaltiot sallivat sellaisten abstraktien sääntöjen soveltamisen, joiden
mukaan vahingonkorvausten laskenta perustuu kohtuulliseen lisenssimaksuun tai
maksuun, joka olisi jouduttu maksamaan, jos liikesalaisuuden käyttöä olisi
säännelty lisenssillä. Monien jäsenvaltioiden säännöt eivät myöskään takaa
liikesalaisuuden luottamuksellisuuden säilyttämistä, jos liikesalaisuuden
haltija esittää vaatimuksen, jossa väitetään, että kolmas osapuoli on hankkinut
tai julkistanut liikesalaisuuden taikka käyttänyt liikesalaisuutta laittomasti.
Tämä vähentää voimassa olevien toimenpiteiden ja muutoksenhakukeinojen
houkuttelevuutta ja heikentää tarjottavaa suojaa. 
(7)       Erot jäsenvaltioiden
tarjoamassa liikesalaisuuksien oikeudellisessa suojassa aiheuttavat sen, ettei
liikesalaisuuksien suojataso ole yhtäläinen eri puolilla unionia, mikä johtaa
sisämarkkinoiden hajanaisuuteen tällä alalla ja heikentää sääntöjen yleistä
pelotevaikutusta. Tämä vaikuttaa sisämarkkinoihin siltä osin kuin tällaiset
erot vähentävät yritysten kannustimia aloittaa valtioiden rajojen yli
harjoitettava taloudellinen innovaatiotoiminta, kuten yhteistyökumppaneiden
kanssa harjoitettava tutkimus- tai tuotantoyhteistyö, ulkoistaminen tai
investoiminen muihin jäsenvaltioihin, sillä tällainen toiminta olisi
riippuvaista liikesalaisuuksina suojatun tiedon käytöstä Valtioiden rajat
ylittävässä verkossa harjoitettava tutkimus- ja kehitystoiminta sekä
innovaatiotoiminta ja myös näihin liittyvä tuotanto ja valtioiden rajat
ylittävä kauppa muuttuvat tämän vuoksi vähemmän houkutteleviksi ja vaikeammin
harjoitettaviksi toiminnoiksi unionissa. Tämä aiheuttaa myös
innovaatiotoimintaan liittyvää tehottomuutta koko unionin tasolla. Lisäksi
liiketoimintariski kasvaa jäsenvaltioissa, joissa liikesalaisuuksien suojataso
on suhteellisen matala, koska liikesalaisuuksien varastaminen tai muu laiton
hankinta on niissä helpompaa. Tämän seurauksena on tehoton pääoman
kohdentaminen kasvua edistävään innovaatiotoimintaan sisämarkkinoilla, koska
suojatoimenpiteisiin joudutaan joissakin jäsenvaltioissa panostamaan enemmän
varoja riittämättömän oikeudellisen suojan kompensoimiseksi. Matala suojataso
helpottaa myös vilpillisesti toimivien kilpailijoiden toimintaa, sillä kyseiset
kilpailijat saattavat levittää liikesalaisuuksien laittoman hankinnan tuloksena
valmistetut tavarat koko sisämarkkinoiden alueelle. Lainsäädännössä olevat erot
helpottavat myös tavaroiden tuontia kolmansista maista unioniin sellaisten
rajanylityspaikkojen kautta, joiden suojataso on heikompi, kun tavaroiden
suunnittelu, valmistus tai markkinointi perustuu varastettuihin tai muulla
tavalla laittomasti hankittuihin liikesalaisuuksiin. Tällaiset erot haittaavat
kaiken kaikkiaan sisämarkkinoiden moitteetonta toimintaa. 
(8)       Unionin tasolla on
aiheellista vahvistaa säännöt, joilla kansallisia lainsäädäntöjärjestelmiä
lähennetään toisiinsa, jotta voidaan varmistaa, että sisämarkkinoilla tarjotaan
riittäviä ja yhtenäisiä oikeussuojakeinoja liikesalaisuuksien laittoman
hankinnan, käytön tai julkistamisen varalta. Tätä varten on tärkeää ottaa
käyttöön yhtenäinen liikesalaisuuden määritelmä, jossa ei aseteta rajoituksia
väärinkäytöltä suojattavalle kohteelle. Tällainen määritelmä olisi sen vuoksi
laadittava siten, että se kattaa liiketoimintatiedon, teknologisen tiedon ja
taitotiedon, kun tietojen pitämiseen luottamuksellisina liittyy oikeutettu etu
ja niiden luottamuksellisuuden säilyttämiseen perusteltu luottamus. Määritelmän
ulkopuolelle olisi jätettävä vähäpätöiset tiedot, eikä se saisi myöskään kattaa
tietämystä ja taitoja, jotka työntekijät ovat hankkineet osana tavanomaista
työskentelyä; tällaiset tiedot ovat sellaisten henkilöiden tiedossa tai
saatavilla, jotka liikkuvat piireissä, joissa yleensä käsitellään
kyseisenkaltaisia tietoja. 
(9)       Tärkeää on myös määritellä
olosuhteet, joissa oikeudellista suojaa voidaan pitää perusteltuna. Tästä
syystä on tarpeen määrittää toimintatapa ja käytännöt, joita olisi pidettävä
liikesalaisuuksien laittomana hankintana, käyttönä tai julkistamisena.
Tapahtumia, joissa unionin toimielimet ja elimet tai kansalliset viranomaiset
julkistavat liiketoimintatietoja, joita ne pitävät hallussaan Euroopan
parlamentin ja neuvoston asetuksen (EY) N:o 1049/2001[6] mukaisten velvoitteiden
tai muiden asiakirjoihin tutustumista koskevista oikeuksista annettujen
sääntöjen perusteella, ei saisi pitää liikesalaisuuden laittomana
julkistamisena.
(10)     Innovoinnin ja kilpailun
edistämiseksi tämän direktiivin säännökset eivät saisi luoda sellaista
taitotietoa tai tietoa koskevia yksinoikeuksia, joka on suojattu
liikesalaisuutena. Tämän vuoksi saman taitotiedon ja tiedon keksiminen
itsenäisesti on edelleen mahdollista, ja liikesalaisuuden haltijan kilpailijat
voivat myös vapaasti käyttää käänteistä suunnittelutekniikkaa laillisesti
hankittuun tuotteeseen nähden. 
(11)     Suhteellisuusperiaatteen
mukaisesti toimenpiteet ja muutoksenhakukeinot, joiden tarkoituksena on
liikesalaisuuksien suojaaminen, olisi suunniteltava siten, että ne edistävät
tutkimus- ja innovaatiotoiminnan sisämarkkinoiden moitteetonta toimintaa
koskevaa tavoitetta mutteivät vaaranna muita julkisen edun mukaisia tavoitteita
ja periaatteita. Kyseisillä toimenpiteillä ja muutoksenhakukeinoilla
varmistetaan, että toimivaltaiset oikeusviranomaiset ottavat huomioon
liikesalaisuuden arvon, laittomaan hankintaan, käyttöön tai julkistamiseen
johtavan toimintatavan vakavuuden sekä tällaisen toimintatavan vaikutukset.
Olisi myös varmistettava, että toimivaltaiset oikeusviranomaiset voivat käyttää
harkintavaltaa arvioidessaan asianosaisten, kolmansien osapuolten ja
tarvittaessa myös kuluttajien etuja.
(12)     Sisämarkkinoiden moitteeton
toiminta häiriintyisi, jos kyseisiä toimenpiteitä ja muutoksenhakukeinoja
käytettäisiin laittomiin tarkoituksiin, jotka eivät ole tämän direktiivin
tavoitteiden mukaisia. Tämän vuoksi on tärkeää varmistaa, että
oikeusviranomaisilla on toimivalta määrätä seuraamuksia vilpillisessä mielessä
toimivien ja ilmeisen perusteettomia kanteita tekevien kantajien
väärinkäytöksistä. Tärkeää on myös, etteivät toimenpiteet ja muutoksenhakukeinot
rajoita sananvapautta ja tiedonvälityksen vapautta (joka käsittää myös Euroopan
unionin perusoikeuskirjan 11 artiklassa säädetyt tiedotusvälineiden vapauden ja
moniarvoisuuden) tai ilmiantamista. Tämän vuoksi liikesalaisuuksien suojaa ei
pitäisi ulottaa tapauksiin, joissa liikesalaisuuden julkistaminen palvelee
yleistä etua väärinkäytöksen tai tuomittavan toiminnan paljastuksen myötä. 
(13)     Oikeusvarmuuden vuoksi ja
ottaen huomioon, että liikesalaisuuksien laillisten haltijoiden odotetaan
hoitavan varmistamisvelvollisuuden, joka koskee kyseisten haltijoiden
arvokkaiden liikesalaisuuksien luottamuksellisuuden säilyttämistä, vaikuttaa
siltä, että on aiheellista rajoittaa mahdollisuutta nostaa kanne
liikesalaisuuksien suojaamiseksi rajalliseksi ajaksi sen ajankohdan jälkeen,
jona liikesalaisuuksien haltijat saivat tiedon tai jona niiden voitiin
kohtuudella olettaa saaneen tiedon siitä, että kolmas osapuoli oli hankkinut
tai julkistanut niiden liikesalaisuuden laittomasti taikka käyttänyt sitä
laittomasti.
(14)     Ajatus liikesalaisuuden
luottamuksellisuuden menettämisestä oikeudenkäynnin aikana saa usein
liikesalaisuuksien lailliset haltijat luopumaan menettelyiden aloittamisesta
liikesalaisuuksiensa puolustamiseksi, mikä heikentää toimenpiteiden ja
muutoksenhakukeinojen tehokkuutta. Tästä syystä on tarpeen vahvistaa erityiset
vaatimukset, joiden tarkoituksena on suojata riitautetun liikesalaisuuden
luottamuksellisuutta sellaisten oikeudenkäyntien aikana, jotka on pantu
vireille sen puolustamiseksi, rajoittamatta kuitenkaan asianmukaisia
suojakeinoja, joilla varmistetaan oikeus oikeudenmukaiseen oikeudenkäyntiin.
Näihin vaatimuksiin olisi sisällytettävä mahdollisuus rajoittaa todisteiden
saantia tai pääsyä oikeudenkäynteihin tai julkaista vain ei-luottamuksellisia
osia tuomioistuinten päätöksistä. Tällainen suoja olisi pidettävä voimassa
oikeudenkäyntien päättymisen jälkeen niin kauan kuin tiedot, jotka kuuluvat
liikesalaisuuden soveltamisalaan, eivät ole tekijänoikeudesta vapaata
aineistoa.
(15)     Sillä, että kolmas osapuoli
hankkii liikesalaisuuden laittomasti, voi olla tuhoisia vaikutuksia
liikesalaisuuden lailliseen haltijaan, koska liikesalaisuuden julkistamisen
jälkeen liikesalaisuuden haltijan on mahdotonta palauttaa liikesalaisuuden
menettämistä edeltänyttä tilannetta. Tämän vuoksi on olennaisen tärkeää asettaa
saataville nopeita ja käyttökelpoisia välitoimia liikesalaisuuden laittoman
hankinnan, käytön tai julkistamisen lopettamiseksi välittömästi. Tällaisten
helpottavien toimien on oltava saatavilla ilman, että joudutaan odottamaan
pääasiaa koskevaa ratkaisua, noudattaen asianmukaisesti oikeuksia puolustukseen
ja suhteellisuusperiaatetta sekä ottaen huomioon tapauskohtaiset
erityispiirteet. Lisäksi saatetaan vaatia takeita, jotka ovat riittävät
perusteettomasta pyynnöstä vastaajalle aiheutuneiden kustannusten ja vahingon
kattamiseksi erityisesti silloin, kun viiveet aiheuttaisivat korjaamatonta
vahinkoa liikesalaisuuden lailliselle haltijalle.
(16)     Samasta syystä on myös tärkeää
säätää toimenpiteistä, joilla pyritään estämään liikesalaisuuden myöhempi
laiton käyttö tai julkistaminen. Jotta kieltotoimenpiteet olisivat tehokkaita,
niiden keston – silloin, kun olosuhteet edellyttävät keston rajoittamista –
olisi oltava riittävän pitkä kolmannen osapuolen liikesalaisuuden laittomasta
hankinnasta, käytöstä tai julkistamisesta mahdollisesti saaman kaupallisen
hyödyn poistamiseksi. Tämäntyyppisten toimenpiteiden ei kuitenkaan pitäisi olla
täytäntöönpanokelpoisia, jos liikesalaisuuden alun perin kattama tieto on tekijänoikeudesta
vapaata tietoa vastaajasta riippumattomista syistä. 
(17)     Liikesalaisuutta saatetaan
käyttää laittomasti mahdollisesti koko sisämarkkinoille levitettävien
tavaroiden tai niiden komponenttien suunnittelussa, valmistuksessa tai
markkinoinnissa, mikä vaikuttaa liikesalaisuuden haltijan kaupallisiin etuihin
ja sisämarkkinoiden toimintaan. Kun liikesalaisuudella on tuntuva vaikutus
prosessin tuloksena syntyvän tavaran laatuun, arvoon tai hintaan taikka
kustannusten alenemiseen tuotanto- tai markkinointiprosessien helpottumisen tai
nopeutumisen myötä, on tärkeää, että oikeusviranomaisille annetaan toimivalta
määrätä aiheellisia toimenpiteitä sen varmistamiseksi, ettei kyseisiä tavaroita
saateta markkinoille tai että ne poistetaan markkinoilta. Koska kaupankäynti on
maailmanlaajuista, kyseisiin toimenpiteisiin on myös liitettävä kielto
tällaisten tavaroiden tuomisesta unioniin tai niiden varastoinnista niiden
tarjoamiseksi tai saattamiseksi markkinoille. Ottaen huomioon
suhteellisuusperiaate korjaustoimenpiteiden ei välttämättä pitäisi johtaa
tavaroiden tuhoamiseen, kun käytettävissä on muita toteuttamiskelpoisia
vaihtoehtoja, kuten teollisuus- tai tekijänoikeutta loukkaavan ominaisuuden
poistaminen tavarasta tai tavaroiden vapauttaminen markkinoilta esimerkiksi
lahjoittamalla ne hyväntekeväisyysjärjestöille. 
(18)     On mahdollista, että henkilö
on hankkinut liikesalaisuuden alun perin vilpittömässä mielessä ja saanut vasta
myöhemmin (esimerkiksi liikesalaisuuden alkuperäisen haltijan antamasta
ilmoituksesta) tietoonsa, että hänen tietämyksensä kyseisestä
liikesalaisuudesta on peräisin lähteistä, jotka käyttävät kyseistä
liikesalaisuutta laittomasti tai julkistavat sen laittomasti. Jotta voidaan
välttää se, että korjaustoimenpiteet tai kiellot aiheuttavat henkilölle
kyseisenkaltaisissa olosuhteissa kohtuutonta haittaa, jäsenvaltioiden olisi
säädettävä mahdollisuudesta käyttää asianmukaisissa tapauksissa vaihtoehtoista
ratkaisua eli rahallisen korvauksen maksamista vahingon kärsineelle osapuolelle
edellyttäen, ettei tällaisen korvauksen määrä ylitä niiden lisenssimaksujen tai
maksujen määrää, jotka olisi jouduttu maksamaan, jos henkilö olisi saanut luvan
käyttää asianomaista liikesalaisuutta, jaksolta, jonka aikana liikesalaisuuden
alkuperäinen haltija olisi voinut estää liikesalaisuuden käytön. Jos
liikesalaisuuden laittomassa käytössä on kyse muusta kuin tässä direktiivissä
tarkoitetusta lain rikkomisesta tai jos tällainen käyttö aiheuttaa haittaa
kuluttajille, kyseistä laitonta käyttöä ei pitäisi sallia.
(19)     Jotta voidaan välttää se, että
henkilö, joka hankkii tai julkistaa liikesalaisuuden laittomasti tai käyttää
sitä laittomasti tietoisena tai kohtuullisesti arvioituna tietoisena teon
laittomuudesta, saa hyötyä laittomasta toiminnasta, ja jotta voidaan varmistaa,
että vahingon kärsinyt liikesalaisuuden haltija palautetaan mahdollisuuksien
mukaan tilanteeseen, joka olisi vallinnut ilman kyseistä toimintatapaa, on
tarpeen säätää riittävän vahingonkorvauksen maksamisesta laittoman
toimintatavan seurauksena kärsitystä vahingosta. Vahingon kärsineelle
liikesalaisuuden haltijalle maksettavien vahingonkorvausten määrässä olisi
otettava huomioon kaikki aiheelliset seikat, kuten liikesalaisuuden haltijan
kärsimä ansionmenetys tai oikeudenloukkaajan saamat perusteettomat voitot sekä
tarvittaessa liikesalaisuuden haltijalle aiheutettu aineeton vahinko.
Esimerkiksi silloin, kun tosiasiallisesti kärsityn vahingon suuruutta on vaikea
määrittää liikesalaisuuksien aineettoman luonteen vuoksi, vahingonkorvauksen
määrä voidaan vaihtoehtoisesti johtaa esimerkiksi lisenssimaksuista tai
maksuista, jotka olisi jouduttu maksamaan, jos oikeudenloukkaaja olisi pyytänyt
lupaa kyseisen liikesalaisuuden käyttöön. Tarkoituksena ei ole säätää
rankaisevista korvauksista, vaan vahingonkorvauksesta, joka perustuu
objektiivisiin perusteisiin ja jossa otetaan huomioon menot, joita
liikesalaisuuden haltijalle aiheutuu muun muassa tunnistamis- ja
tutkimustoiminnasta.
(20)     Pelotevaikutuksen
kohdistamiseksi tuleviin oikeudenloukkaajiin ja yleisön tietämyksen
lisäämiseksi liikesalaisuuksien laitonta hankintaa, käyttöä tai julkistamista
koskevat päätökset kannattaa julkaista (tarvittaessa myös näkyvillä
ilmoituksilla) edellyttäen, ettei julkaiseminen merkitse liikesalaisuuden
julkistamista eikä vaikuta suhteettomasti luonnollisten henkilöiden
yksityisyyteen ja maineeseen.
(21)     Toimivaltaisten
oikeusviranomaisten tekemien päätösten jättäminen noudattamatta voisi heikentää
liikesalaisuuden haltijoiden käytettävissä olevien toimenpiteiden ja
muutoksenhakukeinojen tehokkuutta. Tästä syystä on tarpeen varmistaa, että
kyseisillä viranomaisilla on asianmukaiset valtuudet määrätä seuraamuksia.
(22)     Jotta voidaan helpottaa
liikesalaisuuksien suojaamiseksi toteutettavien toimenpiteiden yhdenmukaista
soveltamista, on aiheellista säätää yhteistyöjärjestelmistä ja
tietojenvaihdosta yhtäältä jäsenvaltioiden välillä ja toisaalta jäsenvaltioiden
ja komission välillä, erityisesti luomalla jäsenvaltioiden nimeämien
yhteyshenkilöiden verkosto. Jotta voitaisiin lisäksi tarkistaa, täyttävätkö
kyseiset toimenpiteet niille asetetun tavoitteen, komission – tarvittaessa
teollis- ja tekijänoikeuksien loukkausten eurooppalaisen seurantakeskuksen
avustamana – olisi tarkasteltava tämän direktiivin soveltamista ja kansallisten
toimenpiteiden tehokkuutta. 
(23)     Tässä direktiivissä
kunnioitetaan perusoikeuksia ja noudatetaan periaatteita, jotka on vahvistettu
erityisesti Euroopan unionin perusoikeuskirjassa, erityisesti oikeutta
yksityis- ja perhe-elämän kunnioittamiseen, oikeutta henkilötietojen suojaan,
sananvapautta ja tiedonvälityksen vapautta, ammatillista vapautta ja oikeutta
tehdä työtä, elinkeinovapautta, omistusoikeutta, oikeutta hyvään hallintoon,
oikeutta tutustua asiakirja-aineistoon ja luottamuksellisuuden säilyttämiseen,
oikeutta tehokkaisiin muutoksenhakukeinoihin ja oikeudenmukaiseen
oikeudenkäyntiin sekä oikeutta puolustukseen.
(24)     On tärkeää varmistaa, että
jokaisen sellaisen henkilön oikeutta yksityisyyteen ja henkilötietojen suojaan
kunnioitetaan, joka osallistuu liikesalaisuuksien laitonta hankintaa, käyttöä
tai julkistamista koskevaan oikeudenkäyntiin ja jonka henkilötietoja
käsitellään. Euroopan parlamentin ja neuvoston direktiiviä 95/46/EY[7] sovelletaan
henkilötietojen käsittelyyn, joka suoritetaan jäsenvaltioissa tässä
direktiivissä tarkoitetuissa yhteyksissä jäsenvaltioiden toimivaltaisten
viranomaisten ja erityisesti jäsenvaltioiden nimeämien riippumattomien
viranomaisten valvonnassa.
(25)     Koska tämän direktiivin
tavoitetta – moitteettomasti toimivien sisämarkkinoiden toteuttamista ottamalla
käyttöön riittävät ja vertailukelpoiset oikeussuojakeinot koko sisämarkkinoilla
liikesalaisuuksien laittoman hankinnan, käytön tai julkistamisen varalta – ei
voida saavuttaa riittävässä määrin jäsenvaltioiden tasolla vaan se voidaan
laajuutensa ja vaikutustensa vuoksi saavuttaa paremmin unionin tasolla, unioni
voi toteuttaa toimenpiteitä Euroopan unionista tehdyn sopimuksen 5 artiklassa
vahvistetun toissijaisuusperiaatteen mukaisesti. Mainitussa artiklassa
vahvistetun suhteellisuusperiaatteen mukaisesti tässä direktiivissä ei ylitetä
sitä, mikä on tarpeen kyseisen tavoitteen saavuttamiseksi.
(26)     Tämän direktiivin tavoitteena
ei pitäisi olla oikeudellista yhteistyötä, toimivaltaa, yksityis- ja
kauppaoikeudellisissa asioissa annettujen ratkaisujen tunnustamista ja
täytäntöönpanoa koskevien yhdenmukaistettujen sääntöjen käyttöönotto eikä
puuttuminen sovellettavaan lakiin. Muita unionin säännöksiä, joilla säännellään
tällaisia kysymyksiä yleisellä tasolla, olisi periaatteessa sovellettava myös
tämän direktiivin soveltamisalaan.
(27)     Tämä direktiivi ei saisi
vaikuttaa kilpailuoikeudellisten sääntöjen eikä varsinkaan Euroopan unionin
toiminnasta tehdyn sopimuksen 101 ja 102 artiklan soveltamiseen. Tässä
direktiivissä säädettyjä toimenpiteitä ei saisi käyttää kilpailun
rajoittamiseen aiheettomasti tavalla, joka on vastoin kyseistä perussopimusta.
(28)     Toimenpiteet, jotka
toteutetaan liikesalaisuuksien suojaamiseksi laittomalta hankinnalta,
julkistamiselta ja käytöltä, eivät saisi vaikuttaa muun muiden alojen (kuten
teollis- ja tekijänoikeuksien, yksityisyyden, asiakirjojen saamisen
tutustuttavaksi ja sopimusoikeuden) kannalta merkityksellisen lainsäädännön
soveltamiseen. Jos Euroopan parlamentin ja neuvoston direktiivin 2004/48/EY[8] soveltamisala ja tämän
direktiivin soveltamisala ovat kuitenkin päällekkäisiä, tämä direktiivi on
ensisijainen kaikkiin muihin säädöksiin nähden (lex specialis),
OVAT HYVÄKSYNEET TÄMÄN DIREKTIIVIN:
I luku
Kohde ja soveltamisala
1 artikla
Kohde
Tässä direktiivissä vahvistetaan säännöt
liikesalaisuuksien suojaamisesta laittomalta hankinnalta, julkistamiselta ja
käytöltä.
2 artikla
Määritelmät
Tässä direktiivissä tarkoitetaan
1.           ’liikesalaisuudella’ tietoa, joka
täyttää kaikki seuraavat vaatimukset:
a)      tieto on salaista siinä mielessä, että se
ei ole kokonaisuudessaan tai samanlaisina osina taikka osien yhdistelmänä
yleisesti tiedossa tai laillisin keinoin saatavissa sellaisten henkilöiden
keskuudessa, jotka yleensä käsittelevät kyseisen kaltaista tietoa;
b)      tiedolla on kaupallista arvoa, koska se
on salaista; 
c)      henkilö, jolla on laillisesti sellainen
tieto hallussaan, on ryhtynyt riittäväksi katsottaviin toimenpiteisiin
pitääkseen tiedon salassa;
2)           ’liikesalaisuuden haltijalla’
luonnollista henkilöä tai oikeushenkilöä, joka käyttää laillista määräysvaltaa
liikesalaisuuteen nähden;
3)           ’oikeudenloukkaajalla’ luonnollista
henkilöä tai oikeushenkilöä, joka on hankkinut tai julkistanut liikesalaisuuden
laittomasti taikka käyttää sitä laittomasti;
4)           ’teollis- tai tekijänoikeutta
loukkaavilla tavaroilla’ tavaroita, joiden suunnittelussa, laadussa,
tuotantoprosessissa tai markkinoinnissa saadaan merkittävää hyötyä laittomasti
hankituista, käytetyistä tai julkistetuista liikesalaisuuksista.
II luku
Liikesalaisuuksien laiton hankinta, käyttö
ja julkistaminen
3 artikla
Liikesalaisuuksien laiton hankinta, käyttö ja julkistaminen
1.           Jäsenvaltioiden on
varmistettava, että liikesalaisuuksien haltijoilla on oikeus soveltaa tässä
direktiivissä säädettyjä toimenpiteitä, menettelyitä ja muutoksenhakukeinoja
estääkseen liikesalaisuuden laittoman hankinnan, käytön tai julkistamisen tai
saadakseen oikeussuojan tällaista hankintaa, käyttöä tai julkistamista vastaan.
2.           Liikesalaisuuden hankintaa
ilman liikesalaisuuden haltijan suostumusta on pidettävä laittomana aina, kun
se tapahtuu tahallisesti tai törkeän tuottamuksellisesti seuraavin keinoin:
a)      sellaisten liikesalaisuuden haltijan
laillisessa määräysvallassa olevien asiakirjojen, esineiden, materiaalien,
aineiden tai sähköisten tiedostojen luvaton käyttö tai jäljentäminen, jotka
sisältävät liikesalaisuuden tai joista liikesalaisuus voidaan johtaa;
b)      varkaus;
c)      lahjonta;
d)      vilpillinen menettely;
e)      luottamuksellisuutta koskevan sopimuksen
tai muun salassapitovelvollisuuden rikkominen tai yllyttäminen sen rikkomiseen;
f)       mikä tahansa muu toimintatapa, jonka
katsotaan vallitsevissa olosuhteissa olevan vastoin rehellistä kaupallista
käytäntöä.
3.           Liikesalaisuuden käyttöä tai
julkistamista on pidettävä laittomana aina, kun se tapahtuu ilman liikesalaisuuden
haltijan suostumusta, tahallisesti tai törkeän tuottamuksellisesti ja kun
siihen syyllistyy henkilö, jonka todetaan täyttävän jonkin seuraavista
edellytyksistä:
a)      henkilö on hankkinut liikesalaisuuden
laittomasti;
b)      henkilö rikkoo luottamuksellisuutta
koskevaa sopimusta tai muuta liikesalaisuuden salassapitovelvollisuutta;
b)      henkilö rikkoo sopimusvelvoitetta tai
muuta velvoitetta, joka koskee liikesalaisuuden käytön rajoittamista.
4.           Liikesalaisuuden
käyttöä tai julkistamista on pidettävä laittomana aina, kun henkilö on käytön
tai julkistamisen aikaan ollut tietoinen tai henkilön olisi vallitsevissa
olosuhteissa pitänyt olla tietoinen siitä, että liikesalaisuus on hankittu
toiselta henkilöltä, joka on käyttänyt liikesalaisuutta laittomasti tai on
julkistanut sen laittomasti 3 kohdassa tarkoitetulla tavalla.
5.           Teollis- tai tekijänoikeutta loukkaavien tavaroiden
tietoinen ja tahallinen tuotanto, tarjoaminen tai saattaminen markkinoille
taikka teollis- tai tekijänoikeutta loukkaavien tavaroiden tuonti, vienti tai
varastointi tällaisia tarkoituksia varten on katsottava liikesalaisuuden
laittomaksi käytöksi. 
4 artikla
Liikesalaisuuksien laillinen hankinta, käyttö ja julkistaminen
1.           Liikesalaisuuksien hankinta
katsotaan lailliseksi, jos hankinta tapahtuu jollakin seuraavista tavoista:
a)      itsenäinen keksiminen tai luominen;
b)      sellaisen tuotteen tai esineen
havainnointi, tutkiminen, purkaminen tai testaaminen, joka on asetettu yleisön
saataville tai joka on laillisesti tiedon hankkijan hallussa;
c)      työntekijöiden edustajille tiedottamista
ja heidän kuulemistaan koskevan oikeuden käyttö unionin ja kansallisen
lainsäädännön ja/tai käytännön mukaisesti; 
c)      mikä tahansa muu käytäntö, jonka
katsotaan vallitsevissa olosuhteissa noudattavan rehellisiä kaupallisia
käytäntöjä. 
2.           Jäsenvaltioiden on
varmistettava, ettei tässä direktiivissä säädettyjä toimenpiteitä, menettelyitä
ja muutoksenhakukeinoja voida soveltaa, kun liikesalaisuuden väitetty hankinta,
käyttö tai julkistaminen on tapahtunut jossakin seuraavista tapauksista:
a)      ilmaisun ja tiedonsaannin vapautta
koskevan oikeuden perusteltu käyttö;
b)      tarkoituksena on kantajan
väärinkäytöksen, tuomittavan toiminnan tai laittoman toiminnan paljastaminen
edellyttäen, että liikesalaisuuden väitetty hankinta, käyttö tai julkistaminen
on ollut tarpeen kyseisten toimien paljastamiseksi ja että vastaaja on toiminut
yleisen edun mukaisesti;
c)      työntekijät ovat julkistaneet
liikesalaisuuden edustajilleen osana näiden edustuksellisten tehtävien
perusteltua hoitoa;
d)      sopimukseen perustumattoman velvoitteen
täyttäminen;
e)      oikeutetun edun suojaaminen.
III luku
Toimenpiteet, menettelyt ja
muutoksenhakukeinot
1 jakso
Yleiset säännökset
5 artikla
Yleinen velvoite
1.           Jäsenvaltioiden on säädettävä
toimenpiteistä, menettelyistä ja muutoksenhakukeinoista, jotka ovat tarpeen
liikesalaisuuksien laittoman hankinnan, käytön ja julkistamisen torjuntaa
koskevien yksityisoikeudellisten oikeussuojakeinojen saatavuuden
varmistamiseksi.
2.           Tällaisten toimenpiteiden,
menettelyiden ja muutoksenhakukeinojen on täytettävä seuraavat edellytykset:
a)      niiden on oltava kohtuullisia ja
oikeudenmukaisia;
b)      ne eivät saa olla tarpeettoman
monimutkaisia tai kalliita eivätkä sisältää kohtuuttomia määräaikoja tai
aiheettomia viiveitä;
c)      niiden on oltava tehokkaita ja
varoittavia.
6 artikla
Oikeudenkäyntien oikeasuhteisuus ja väärinkäyttö
1.           Jäsenvaltioiden on
varmistettava, että toimivaltaiset oikeusviranomaiset soveltavat tämän
direktiivin mukaisesti säädettyjä toimenpiteitä, menettelyitä ja muutoksenhakukeinoja
tavalla, joka
a)      on oikeasuhteinen;
b)      pyrkii välttämään esteiden luomista
sisämarkkinoilla käytävälle lailliselle kaupalle;
c)      tarjoaa suojakeinot toimenpiteiden,
menettelyiden ja muutoksenhakukeinojen väärinkäyttöä vastaan.
2.           Jäsenvaltioiden on
varmistettava, että kun toimivaltaiset oikeusviranomaiset toteavat, että
liikesalaisuuden laitonta hankkimista, julkistamista tai käyttöä koskeva kanne
on ilmeisen perusteeton, ja kun kantajan todetaan panneen oikeudenkäynnin
vireille vilpillisessä mielessä tarkoituksenaan viivyttää tai rajoittaa
epäoikeudenmukaisesti vastaajan markkinoillepääsyä tai pelotella tai uhata
vastaajaa muulla tavalla, kyseisillä toimivaltaisilla oikeusviranomaisilla on
oltava oikeus toteuttaa seuraavat toimenpiteet:
a)      määrätä kantajalle seuraamuksia; 
b)      määrätä 14 artiklan mukaisesti tehtyä
päätöstä koskevien tietojen levittämisestä.
Ensimmäisessä alakohdassa tarkoitetut toimenpiteet
eivät rajoita vastaajan mahdollisuutta vaatia vahingonkorvauksia, jos se on
sallittua unionin tai kansallisen lainsäädännön nojalla.
7 artikla
Vanhentumisaika
Jäsenvaltioiden on varmistettava, että tässä
direktiivissä säädettyjen toimenpiteiden, menettelyiden ja
muutoksenhakukeinojen soveltamista koskevia kanteita voidaan nostaa vähintään
yhden vuoden mutta enintään kahden vuoden kuluttua ajankohdasta, jona kantaja
on saanut tietoonsa tai jona sen voidaan kohtuudella katsoa saaneen tietoonsa
kanteen perustana olleen viimeisen seikan.
8 artikla
Liikesalaisuuksien luottamuksellisuuden säilyttäminen oikeudenkäyntien aikana
1.           Jäsenvaltioiden on
varmistettava, että osapuolten, niiden laillisten edustajien, tuomioistuinten
henkilöstön, todistajien, asiantuntijoiden ja muiden henkilöiden, jotka
osallistuvat liikesalaisuuden laittomaan hankintaan, käyttöön tai
julkistamiseen liittyvään oikeudenkäyntiin tai joilla on oikeus tutustua
kyseiseen oikeudenkäyntiin liittyviin asiakirjoihin, ei sallita käyttää tai
julkistaa liikesalaisuuksia tai väitettyjä liikesalaisuuksia, joista ne ovat
saaneet tiedon oikeudenkäyntiin osallistumisen tai asiakirjoihin tutustumisen
seurauksena.
Edellä ensimmäisessä alakohdassa tarkoitettu
velvoite lakkaa seuraavissa olosuhteissa: 
a)      jos menettelyn aikana todetaan, että
väitetty liikesalaisuus ei täytä 2 artiklan 1 kohdassa säädettyjä
vaatimuksia; 
b)      jos kyseisistä tiedoista tulee ajan
mittaan yleisesti tiedossa olevia tai laillisin keinoin saatavissa olevia
sellaisten henkilöiden keskuudessa, jotka yleensä käsittelevät
kyseisenkaltaista tietoa.
2.           Jäsenvaltioiden on
varmistettava myös, että toimivaltaiset oikeusviranomaiset voivat osapuolen
perustellusta pyynnöstä toteuttaa erityisiä toimenpiteitä, jotka ovat tarpeen
liikesalaisuuden luvattomaan hankintaan, käyttöön tai julkistamiseen liittyvän
oikeudenkäynnin aikana käytetyn tai mainitun liikesalaisuuden tai väitetyn
liikesalaisuuden luottamuksellisuuden säilyttämiseksi. 
Ensimmäisessä alakohdassa tarkoitettuihin
toimenpiteisiin on sisällytettävä vähintään mahdollisuus
a)      rajoittaa (kokonaan tai osittain)
oikeutta tutustua asiakirjoihin, jotka sisältävät osapuolten tai kolmansien
osapuolten toimittamia liikesalaisuuksia;
b)      rajoittaa pääsyä oikeudenkäynteihin,
joissa saatetaan julkistaa liikesalaisuuksia, sekä oikeutta tutustua
pöytäkirjoihin ja niihin liittyviin puhtaaksikirjoitettuihin kappaleisiin.
Poikkeuksellisissa olosuhteissa ja asianmukaisesti perustelluissa tapauksissa
toimivaltaiset oikeusviranomaiset voivat rajoittaa osapuolten pääsyä kyseisiin
oikeudenkäynteihin ja määrätä ne pidettäviksi siten, että läsnä ovat vain osapuolten
lailliset edustajat ja valtuutetut asiantuntijat, jotka kuuluvat 1 kohdassa
tarkoitetun luottamuksellisuusvelvoitteen piiriin;
c)      asettaa saataville ei-luottamuksellinen
toisinto kaikista tuomioistuinten päätöksistä, joista on poistettu kaikki liikesalaisuuksia
sisältävät kohdat.
Jos toimivaltainen oikeusviranomainen päättää
liikesalaisuuden tai väitetyn liikesalaisuuden suojaamisen tarpeellisuuden
vuoksi tämän kohdan toisen alakohdan a alakohdan nojalla, ettei osapuolen
laillisessa määräysvallassa olevia todisteita julkisteta toiselle osapuolelle,
ja jos tällaiset todisteet ovat olennaisia oikeudenkäynnin tuloksen kannalta,
oikeusviranomainen voi kuitenkin antaa luvan kyseisten tietojen julkistamiseen
toisen osapuolen lailliselle edustajalle ja tarvittaessa valtuutetuille
asiantuntijoille, jotka kuuluvat 1 kohdassa tarkoitetun
luottamuksellisuusvelvoitteen piiriin.
3.           Päättäessään 2 kohdassa
tarkoitetun pyynnön hyväksymisestä tai hylkäämisestä ja arvioidessaan sen
oikeasuhteisuutta toimivaltaiset oikeusviranomaiset ottavat huomioon osapuolten
ja tarvittaessa myös kolmansien osapuolten oikeutetut edut sekä
jommallekummalle osapuolelle ja tarvittaessa kolmansille osapuolille
mahdollisesti aiheutuneen vahingon, joka johtuu kyseisen pyynnön hyväksymisestä
tai hylkäämisestä.
4.           Kaikki 1, 2 ja 3 kohdan
nojalla tapahtuva henkilötietojen käsittely on suoritettava direktiivin
95/46/EY mukaisesti.
2 jakso
Väli- ja säilyttämistoimet
9 artikla
Väli- ja säilyttämistoimet
1.           Jäsenvaltioiden on
varmistettava, että toimivaltaiset oikeusviranomaiset voivat liikesalaisuuden
haltijan pyynnöstä määrätä seuraavien väli- ja säilyttämistoimien
kohdistamisesta väitettyyn oikeudenloukkaajaan:
a)      liikesalaisuuden käytön tai julkistamisen
väliaikainen lopettaminen tai tarvittaessa kieltäminen;
b)      teollis- tai tekijänoikeutta loukkaavien
tavaroiden tuottamisen, tarjoamisen, markkinoille saattamisen tai käytön
kieltäminen taikka näitä tarkoituksia varten tapahtuvan teollis- tai
tekijänoikeutta loukkaavien tavaroiden tuonnin, viennin tai varastoinnin
kieltäminen;
c)      epäiltyjen teollis- tai tekijänoikeutta
loukkaavien tavaroiden, mukaan lukien tuontitavarat, takavarikointi tai
luovutus niiden markkinoilletulon tai markkinoilla liikkumisen estämiseksi.
2.           Jäsenvaltioiden on
varmistettava, että oikeusviranomaiset voivat asettaa liikesalaisuuden väitetyn
laittoman hankinnan, käytön tai julkistamisen jatkamisen ehdoksi
liikesalaisuuden haltijalle kuuluvan korvauksen takaamiseen tarkoitetut
vakuudet.
10 artikla
Soveltamisedellytykset ja suojakeinot
1.           Jäsenvaltioiden on
varmistettava, että toimivaltaisilla oikeusviranomaisilla on 9 artiklassa
tarkoitettujen tointen osalta toimivalta vaatia kantajaa esittämään todisteet,
joiden voidaan kohtuudella katsoa olevan saatavilla, jotta viranomaiset saisivat
varmuuden liikesalaisuuden olemassaolosta, siitä, että kantaja on
liikesalaisuuden laillinen haltija ja että liikesalaisuus on hankittu
laittomasti, siitä, että liikesalaisuutta käytetään tai se julkistetaan
laittomasti tai siitä, että liikesalaisuuden laiton hankinta, käyttö tai
julkistaminen uhkaa välittömästi.
2.           Jäsenvaltioiden on
varmistettava, että kun toimivaltaiset oikeusviranomaiset päättävät pyynnön
hyväksymisestä tai hylkäämisestä ja arvioivat sen oikeasuhteisuutta, niiden
edellytetään ottavan huomioon liikesalaisuuden arvon, sen suojaamiseksi
toteutetut toimenpiteet, vastaajan toimintatavan liikesalaisuuden hankinnan,
julkistamisen tai käytön yhteydessä, liikesalaisuuden laittoman julkistamisen
tai käytön vaikutukset, osapuolten oikeutetut edut ja vaikutukset, joita
toimenpiteiden hyväksymisellä tai hylkäämisellä voisi olla osapuoliin,
kolmansien osapuolten oikeutetut edut, yleinen etu ja perusoikeuksien
suojaaminen, mukaan lukien sananvapaus ja tiedonvälityksen vapaus.
3.           Jäsenvaltioiden on
varmistettava vastaajan pyynnöstä, että 9 artiklassa tarkoitetut välitoimet
kumotaan tai että niiden vaikutukset lakkaavat muulla tavalla, jos
a)      kantaja ei pane pääasiaa koskevaa
menettelyä vireille kohtuullisessa määräajassa, jonka toimenpiteistä päättävä
oikeusviranomainen asettaa asianomaisen jäsenvaltion lainsäädännön niin
salliessa tai, tällaisen määräajan puuttuessa, enintään 20 työpäivän tai 31
vuorokauden kuluessa, riippuen siitä kumpi on pitempi;
b)      kyseiset tiedot eivät enää täytä 2
artiklan 1 kohdan mukaisia vaatimuksia syistä, joiden ei voida katsoa johtuvan
vastaajasta.
4.           Jäsenvaltioiden on
varmistettava, että toimivaltaiset oikeusviranomaiset voivat asettaa 9
artiklassa tarkoitettujen välitoimien ehdoksi, että hakija asettaa riittävän
vakuuden tai vastaavan takuun, jonka tarkoituksena on varmistaa vastaajan ja
tarvittaessa muiden toimenpiteiden vaikutuspiiriin kuuluvien henkilöiden
mahdollisesti kärsimän vahingon korvaaminen.
5.           Jos välitoimet kumotaan 3
artiklan a alakohdan nojalla tai jos ne raukeavat kantajan toiminnan tai
laiminlyönnin vuoksi tai jos myöhemmin todetaan, ettei liikesalaisuutta ole
hankittu, julkistettu tai käytetty eikä uhattu hankkia julkistaa tai käyttää
laittomasti, toimivaltaiset oikeusviranomaiset voivat vastaajan tai vahingon
kärsineen kolmannen osapuolen pyynnöstä määrätä kantajan suorittamaan
vastaajalle tai vahingon kärsineelle kolmannelle osapuolelle asianmukaisen
korvauksen näiden toimenpiteiden aiheuttamista vahingoista.
3 jakso
Pääasiaa koskevasta päätöksestä johtuvat toimenpiteet
11 artikla
Kiellot ja korjaustoimenpiteet
1.           Jäsenvaltioiden on
varmistettava, että silloin kun tuomioistuin tekee päätöksen, jossa todetaan,
että liikesalaisuus on hankittu tai julkistettu laittomasti tai
liikesalaisuutta on käytetty laittomasti, toimivaltaiset oikeusviranomaiset
voivat antaa oikeudenloukkaajalle määräyksen
a)      liikesalaisuuden käytön tai julkistamisen
lopettamisesta tai kieltämisestä;
b)      teollis- tai tekijänoikeutta loukkaavien
tavaroiden tuottamisen, tarjoamisen, markkinoille saattamisen tai käytön
kieltämisestä taikka näitä tarkoituksia varten tapahtuvan teollis- tai
tekijänoikeutta loukkaavien tavaroiden tuonnin, viennin tai varastoinnin
kieltämisestä;
c)      teollis- tai tekijänoikeutta loukkaavia
tavaroita koskevien aiheellisten korjaustoimenpiteiden toteuttamisesta. 
2.           Edellä 1 kohdan c alakohdassa
tarkoitetuissa korjaustoimenpiteissä on
a)      oltava vahvistus loukkauksen
tapahtumisesta;
b)      määrättävä teollis- tai tekijänoikeutta
loukkaavien tavaroiden vetämisestä markkinoilta;
c)      poistettava teollis- tai tekijänoikeutta
loukkaava ominaisuus teollis- tai tekijänoikeutta loukkaavista tavaroista;
d)      määrättävä teollis- tai tekijänoikeutta
loukkaavien tavaroiden tuhoamisesta tai tarvittaessa niiden vetämisestä
markkinoilta edellyttäen, että tällainen toiminta ei heikennä kyseisen
liikesalaisuuden suojaa;
e)      määrättävä kaikkien liikesalaisuuden
sisältävien tai täytäntöön panevien asiakirjojen, esineiden, materiaalien,
aineiden tai sähköisten tiedostojen tuhoamisesta kokonaan tai osittain taikka
tarvittaessa kyseisten asiakirjojen, esineiden, materiaalien, aineiden tai
sähköisten tiedostojen toimittamisesta kokonaan tai osittain liikesalaisuuden
haltijalle.
3.           Jäsenvaltioiden on
varmistettava, että kun oikeusviranomaiset määräävät teollis- tai
tekijänoikeutta loukkaavien tavaroiden vetämisestä markkinoilta, ne voivat
määrätä liikesalaisuuden haltijan pyynnöstä tavaroiden toimittamisesta
liikesalaisuuden haltijalle tai hyväntekeväisyysjärjestöille
oikeusviranomaisten määrittämin edellytyksin, joiden tarkoituksena on
varmistaa, ettei kyseisiä tavaroita saateta uudelleen markkinoille.
Oikeusviranomaisten on määrättävä, että nämä
toimenpiteet toteutetaan oikeudenloukkaajan kustannuksella, jollei tämän
esteenä ole erityisiä syitä. Nämä toimenpiteet eivät vaikuta
vahingonkorvauksiin, joihin liikesalaisuuden haltijalla on oikeus
liikesalaisuuden laittoman hankinnan, käytön tai julkistamisen vuoksi.
12 artikla
Soveltamista, suojakeinoja ja vaihtoehtoisia toimenpiteitä koskevat edellytykset
1.           Jäsenvaltioiden on
varmistettava, että kun toimivaltaiset oikeusviranomaiset käsittelevät pyyntöä,
joka koskee 11 artiklassa säädettyjä kieltoja ja korjaustoimenpiteitä, ja
arvioivat tällaisten kieltojen ja korjaustoimenpiteiden oikeasuhteisuutta, viranomaiset
ottavat huomioon liikesalaisuuden arvon, liikesalaisuuden suojaamiseksi
toteutetut toimenpiteet, toimintatavan, jota oikeudenloukkaaja on noudattanut
hankkiessaan tai julkistaessaan liikesalaisuuden tai käyttäessään sitä,
liikesalaisuuden laittoman julkistamisen tai käytön vaikutukset, osapuolten
oikeutetut edut ja vaikutukset, joita toimenpiteiden hyväksymisellä tai
hylkäämisellä voisi olla osapuoliin, kolmansien osapuolten oikeutetut edut,
yleinen etu ja perusoikeuksien suojaaminen, mukaan lukien sananvapaus ja
tiedonvälityksen vapaus.
Kun toimivaltaiset viranomaiset rajoittavat 11
artiklan 1 kohdan a alakohdassa tarkoitetun toimenpiteen kestoa, keston on
oltava riittävä sellaisen kaupallisen tai taloudellisen edun poistamiseksi,
jonka oikeudenloukkaaja on voinut saada liikesalaisuuden laittomasta
hankinnasta, julkistamisesta tai käytöstä.
2.           Jäsenvaltioiden on
varmistettava, että 11 artiklan 1 kohdan a alakohdassa tarkoitetut toimenpiteet
kumotaan tai että niiden vaikutukset lakkaavat muulla tavalla vastaajan
pyynnöstä, jos kyseiset tiedot eivät enää täytä 2 artiklan 1 kohdan mukaisia
edellytyksiä syistä, joiden ei voida katsoa johtuvan vastaajasta.
3.           Jäsenvaltioiden on
säädettävä, että sen henkilön pyynnöstä, jolle todennäköisesti määrätään 11 artiklassa
säädettyjä toimenpiteitä, toimivaltainen oikeusviranomainen voi määrätä
rahallisen korvauksen maksamisesta vahingon kärsineelle osapuolelle kyseisten
toimenpiteiden soveltamisen sijaan, jos kaikki seuraavat edellytykset
täyttyvät:
a)      kyseinen henkilö on hankkinut
liikesalaisuutta koskevat tiedot alun perin vilpittömässä mielessä ja täyttää 3
artiklan 4 kohdan mukaiset edellytykset;
b)      kyseisten toimenpiteiden toteuttaminen
aiheuttaisi henkilölle kohtuutonta haittaa; 
c)      vahingon kärsineelle osapuolelle
maksettava rahallinen korvaus vaikuttaa kohtuullisen tyydyttävältä.
Kun 11 artiklan 1 kohdan a alakohdassa tarkoitetun
määräyksen sijaan määrätään rahallisen korvauksen maksamisesta, tällainen rahallinen
korvaus ei saa ylittää niiden lisenssimaksujen tai maksujen määrää, jotka olisi
jouduttu maksamaan, jos henkilö olisi pyytänyt lupaa kyseisen liikesalaisuuden
käyttöön sen jakson ajaksi, jona liikesalaisuuden käyttö olisi voitu kieltää.
13 artikla
Vahingonkorvaukset
1.           Jäsenvaltioiden on
varmistettava, että toimivaltaiset oikeusviranomaiset määräävät vahingon
kärsineen osapuolen hakemuksesta oikeudenloukkaajan, joka on tiennyt tai jonka
olisi pitänyt tietää hankkineensa tai julkistaneensa liikesalaisuuden
laittomasti tai käyttäneensä sitä laittomasti, maksamaan liikesalaisuuden
haltijalle vahingonkorvaukset, jotka suhteutetaan tosiasiallisesti kärsittyyn
vahinkoon.
2.           Määrittäessään
vahingonkorvauksia toimivaltaisten oikeusviranomaisten on otettava huomioon
kaikki aiheelliset tekijät, kuten vahingon kärsineen osapuolen kohtaamat
kielteiset taloudelliset seuraukset, mukaan lukien saamatta jäänyt voitto,
oikeudenloukkaajaan mahdollisesti saama perusteeton voitto ja asianmukaisissa
tapauksissa muut kuin taloudelliset tekijät, kuten aineeton vahinko, joka liikesalaisuuden
haltijalle on aiheutunut liikesalaisuuden laittomasta hankinnasta, käytöstä tai
julkistamisesta.
Asianmukaisissa tapauksissa toimivaltaiset
oikeusviranomaiset voivat kuitenkin myös määrittää vahingonkorvaukset kiinteänä
määränä sellaisten seikkojen perusteella kuin vähintään niiden lisenssimaksujen
tai maksujen määrä, jotka olisi jouduttu maksamaan, jos oikeudenloukkaaja olisi
pyytänyt lupaa kyseisen liikesalaisuuden käyttöön.
14 artikla
Tuomioistuimen päätösten julkaiseminen
1.           Jäsenvaltioiden on
varmistettava, että oikeusviranomaiset voivat määrätä liikesalaisuuden
laittoman hankinnan, käytön tai julkistamisen vuoksi vireille pannuissa
oikeudenkäynneissä kantajan pyynnöstä ja oikeudenloukkaajan kustannuksella
aiheellisia toimenpiteitä päätöstä koskevien tietojen levittämiseksi, mukaan
lukien päätöksen julkaiseminen kokonaan tai osittain.
2.           Edellä 1 kohdassa
tarkoitettujen toimenpiteiden on säilytettävä liikesalaisuuksien
luottamuksellisuus 8 artiklassa tarkoitetulla tavalla.
3.           Päättäessään julkisuustoimenpiteen
määräämisestä ja arvioidessaan sen oikeasuhteisuutta toimivaltaisten
oikeusviranomaisten on otettava huomioon vahinko, jota toimenpide saattaa
aiheuttaa oikeudenloukkaajan yksityisyydelle ja maineelle, kun
oikeudenloukkaaja on luonnollinen henkilö, sekä liikesalaisuuden arvo,
toimintatapa, jota oikeudenloukkaaja on noudattanut hankkiessaan tai
julkistaessaan liikesalaisuuden tai käyttäessään sitä, liikesalaisuuden
laittoman luovutuksen tai käytön vaikutukset ja todennäköisyys, että oikeudenloukkaaja
jatkaa liikesalaisuuden laitonta käyttöä tai julkistamista.
IV luku
Seuraamukset, raportointi ja
loppusäännökset
15 artikla
Tässä direktiivissä säädettyjen velvoitteiden laiminlyönneistä määrättävät
seuraamukset
Jäsenvaltioiden on varmistettava, että
toimivaltaiset oikeusviranomaiset voivat määrätä seuraamuksia osapuolille,
niiden laillisille edustajille ja muille henkilöille, jotka eivät noudata tai
kieltäytyvät noudattamasta 8, 9 ja 11 artiklan nojalla toteutettuja
toimenpiteitä.
Määrättäviin seuraamuksiin on sisällyttävä
mahdollisuus uhkasakon määräämiseen 9 ja 11 artiklan nojalla toteutetun
toimenpiteen laiminlyönnin tapauksessa.
Määrättävien seuraamusten on oltava
tehokkaita, oikeasuhteisia ja varoittavia.
16 artikla
Tietojenvaihto ja yhdyshenkilöt
Yhteistyön, mukaan lukien tietojenvaihto,
edistämiseksi jäsenvaltioiden keskuudessa sekä jäsenvaltioiden ja komission
välillä kunkin jäsenvaltion on nimettävä vähintään yksi kansallinen
yhteyshenkilö käsittelemään tässä direktiivissä säädettyjen toimenpiteiden
täytäntöönpanoon liittyviä kysymyksiä. Jäsenvaltioiden on ilmoitettava
kyseisten kansallisten yhteyshenkilöiden yhteystiedot muille jäsenvaltioille ja
komissiolle.
17 artikla
Kertomukset
1.           Viimeistään XX XX 20XX
[kolmen vuoden kuluttua siitä, kun määräaika direktiivin saattamiseksi osaksi
kansallista lainsäädäntöä on päättynyt,] Euroopan unionin tavaramerkki- ja
mallivirasto laatii osana teollis- ja tekijänoikeuksien loukkausten
eurooppalaisen seurantakeskuksen toimintaa alustavan raportin liikesalaisuuksien
laitonta hankintaa, käyttöä tai julkistamista koskevien oikeudenkäyntien
kehitysnäkymistä.
2.           Viimeistään XX XX 20XX [neljän
vuoden kuluttua siitä, kun määräaika direktiivin saattamiseksi osaksi
kansallista lainsäädäntöä on päättynyt,] komissio laati välikertomuksen tämän
direktiivin soveltamisesta ja toimittaa kyseisen kertomuksen Euroopan
parlamentille ja neuvostolle. Kertomuksessa otetaan asianmukaisesti huomioon
teollis- ja tekijänoikeuksien loukkausten eurooppalaisen seurantakeskuksen
laatima raportti.
3.           Viimeistään XX XX 20XX
[kahdeksan vuoden kuluttua siitä, kun määräaika direktiivin saattamiseksi
osaksi kansallista lainsäädäntöä on päättynyt,] komissio tekee arvioinnin tämän
direktiivin vaikutuksista ja esittää asiaa koskevan kertomuksen Euroopan
parlamentille ja neuvostolle.
18 artikla
Saattaminen osaksi kansallista lainsäädäntöä
1.           Jäsenvaltioiden on saatettava
tämän direktiivin noudattamisen edellyttämät lait, asetukset ja hallinnolliset
määräykset voimaan viimeistään XX päivänä XXkuuta 20XX [24 kuukautta tämän
direktiivin hyväksymispäivästä]. Niiden on viipymättä toimitettava nämä
säännökset komissiolle kirjallisina.
Näissä jäsenvaltioiden antamissa säädöksissä on
viitattava tähän direktiiviin tai niihin on liitettävä tällainen viittaus, kun
ne virallisesti julkaistaan. Jäsenvaltioiden on säädettävä siitä, miten
viittaukset tehdään.
2.           Jäsenvaltioiden on
toimitettava tässä direktiivissä tarkoitetuista kysymyksistä antamansa
keskeiset kansalliset säännökset kirjallisina komissiolle.
19 artikla
Voimaantulo
Tämä direktiivi tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
20 artikla
Osoitus
Tämä direktiivi on osoitettu kaikille
jäsenvaltioille.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
[1]               KOM(2011) 287.
[2]               EUVL C 369, 17.12.2011, s. 14-15.
[3]               EUVL C , , s. .
[4]               EUVL C , , s. .
[5]               Neuvoston päätös, tehty 22 päivänä joulukuuta 1994,
Uruguayn kierroksen monenvälisissä kauppaneuvotteluissa (1986–1994) laadittujen
sopimusten tekemisestä Euroopan yhteisön puolesta yhteisön toimivaltaan
kuuluvissa asioissa (EYVL L 336, 23.12.1994 s. 1).
[6]               Euroopan parlamentin ja neuvoston asetus (EY) N:o
1049/2001, annettu 30 päivänä toukokuuta 2001, Euroopan parlamentin, neuvoston
ja komission asiakirjojen saamisesta yleisön tutustuttavaksi (EYVL L 145,
31.5.2001, s. 43).
[7]               Euroopan parlamentin ja neuvoston direktiivi 95/46/EY,
annettu 24 päivänä lokakuuta 1995, yksilöiden suojelusta henkilötietojen käsittelyssä
ja näiden tietojen vapaasta liikkuvuudesta (EYVL L 281, 23.11.1995, s. 31).
[8]               Euroopan parlamentin ja neuvoston direktiivi 2004/48/EY,
annettu 29 päivänä huhtikuuta 2004, teollis- ja tekijänoikeuksien noudattamisen
varmistamisesta (EUVL L 157, 30.4.2004, s. 45).